Mairang, 18 Naitung: U Chief Executive Member ka KHADC u bah Pynshngai N Syiem uba la long u kongsan ha ka jingialang rakhe lyng khuh sngi iap ba 181 snem u Tirot Sing ha Mairang u la ong ba u Tirot Sing syiem u de iu Syiem uba ieng ha ka nongrim bad um shym la pyndem ha ka sorkar phareng na ka bynta ka lawei jong ka ri bad ka jaitbynriew, u bah Pynshngai u la ong ba dei na kata ka daw ba ka ri bad ka jaitbynriew ka donkam ban sei bun ki Tirot Sing Hynrei kaba sngewsih ka long ba ha ka jingshisha ka la dei ka kabu ksiar ia ki Tirot Sing jong ngi ban shna ia ki ai kiba skhem ha kaba ia dei bad ka khyndew ka shyiap,ka riti dustur, ka pule dangle,ki lum ki wah,ka ioh ka kot hynrei haduh mynta ngim don polisi ban iada ialade, ngi shu sah ha ka umdum namarba ki khlem pyndonkam hok ia ka shuki jong ki na ka bynta ka lawei jong ka ri bad ka jaitbynriew ong u bah Pynshngai . U bah Pynshngai u la ban biang da kaba ong U Tirot Sing um shym la pyndem, bad ka donkam ia ngi ban ym pyndem da lei lei ruh na bynta ka lawei ka ri bad ka jaitbynriew, kam pher la ngi dei mano manor uh,kam pher la ngi dei ki MDC,ki MLA, ki minister, ki Chief Ministerkaba kut ka long ba ngi dei ban pyndonkam ia ka shuki jong ngi kum u KHNAM,ka ryntih bad ka stieh ban ym ailad ia ki bor ba nabar ban pynsniew ia ka ri Khasi baieit jong ngi u la ong. U CEM u la khot ruh ia baroh ban klet noh ia ki jingmyntoi malade shimet hynrei ban phai khmat sha ka jingmyntoi jong ka ri bad ka jaitbynriew da kaba len lade ia ka jingieit spah ne ban kmen toh hoh na ka jingmyntoi malade. ka por ka khot ia ngi ba donkam ia ka jingkylla na ka malade sha ka lashai jong ka jaitbynriew, hynrei I kumba la klet ia ka lashai ka jaitbynriew na bynta ka malade shimet u la ong biang. Ula pynkynmaw biang da kaba ong ba kine ki sngi ki dei sngi ba ka jaitbynriew ka ia kynduh jingeh naduh ki rangbah shnong bad ki trai muluk, Ki trai muluk mynta lei kim lah ban ktah ia ka khyndew jong ki ruh,bad kane ka dei namarba ngim don ia ka ai kiba shai, sngewsih ba ki briew jong ngi kim sngewthuh haba wan ki Bill na District Council ki shu sahkut tang ha DCA bad Law Department I kumba ka dei ka ai nongwei, na kata ka daw kylla kaba mut bad ka jingrakhe Tirot Sing kan long kaba kham kit jingmut lada ngin kylla kaba mut, ngi donkam ia ka Ribaibal ha ka Sai pyrthei pynkut u bah Pynshngai .


Shillong, 18 Naitung: Ha ka 27tarik Jylliew, la ioh ia ka jing ujor na ka kong Specially Wanniang jong ka shnong Mawtawar Laitlum, ba u khun jongka, U Daman khraw Wanniang (25), u jah na iing bad kumta ha ka 4tarik Naitung 2016, ka la ioh ia ka jingkrem mobile, ha kaba la iathuh ba u khun jongka, u don ha kti ki nongrahbor, ha kaba ki la dawa T.30lak, ban pyllait noh ia u. Ki pulit jong ka Mawlai, ki la tohkit ia katei ka kam bad ki la ioh kem ia san ngut ki briew, kiba kynthup ia U Klemenroy Nongtri na Mawlai Nongkwar, U John Fishal Lyngkhoi (u dkhot HNLC barim) uba na Mawlai Mawtawar, U Richard Wahlang na Mawlai Nongkwar (uba la ju shah kem bunsien na bynta ki kam pyntriem jongu), U Shanborlang Rani na Mawlai Syllai Kariah (uba la shah kem mynshwa, namar ki kam pyniap briew bad U Kitboklang Kharsyntiew na Mawiong (uba la shah kem na bynta ki kam shoh briew); hynrei kitei kim shym la iarap ban ai jingtip, ia utei uba shah kem. Ha ka 17tarik Naitung, la pynlong ia ka jingleit khynra ia ka khlaw jong ka Mawlai Mawtawar bad la lap ia ka met iap, kaba la tep ha katei ka khlaw, kaba la law lyngkhuid bad la shim ba katei ka dei ka met jong utei u briew, uba jah. Ka jingtohkit, ka dang iaid shaphrang, haduh ka por ba thoh ia kane ka khubor.


Shillong, 19 Naitung: Ki 24 kynta ba ladep, ki dei ki kynta kiba jur slap tam ha ka nongbah Shillong, ha kaba ka jinghap slap, ka la poi sha ka 83.8millimetre, ong ka khubor na ka tnat peit mariang jong ka sorkar India, ka India Meteorological Department. Wat la ka jinghap slap, ka kham jur hi mynta u snem ruh, ha kaba ka jing jur jong u slap, ka poi sha ka 40 milimetre duna ha kiba bun ki sngi; hynrei ka jinghap slap, ha ki 24 kynta ba la dep, ka dei kaba jur tam ia une u snem uba mynta.


Shillong, 20 Naitung: Ka KHNAM State Youth Wing ka la dawa na ka sorkar jylla ba kan thaw ia ki lad ki lynti kumno ban pynduna ia ka jingkhia ka pla ki khynnah skul kiba kit kyndung man ka sngi, ka la dawa na u myntri ka tnad pule puthi ban ia syllok bad ki skul bapher bapher kumno ban pynduna ia ka jingkhia ki pla skul ki khynnah. Ka KHNAM ka la ong ba ka jingkhia ki pla kot ka ktah ia ka koit ka khiah ki khynnah skul, ka la kdew ba sha kiwei ki jylla u wei na ki nongtrei sngewbha u la ujor da ka PIL halor ka jingkhia palat ki pla skul ki khynnah ka Maharashtra, bad ka Mumbai High Court ka la leh ia ka ba donkam, ka sorkar jylla Maharashtra ka la thaw ruh ia ka committee ba kongsan ban peit ia kane ka phang. Ka la ong ba kane ka committee ka la wanrah ia ki 5 tylli ki jinglap bad 44 tylli ki jingai jingmut, bad kat kum kane ka ripod haduh 58 percent ki khynnah skul ba hapoh 10 snem ki don ia ka Mild Muscle pain bad haduh 75 percent ki ba hapoh 12 snem ki khynnah ki ioh jingpang na ka por sha ka por na ka daw ka jingkhia ki pla skul. Ka la ong ba ka tnad ka koit ka khiah ruh ka la maham na ka jingktah ki pla ba khiah ia ki khynnah skul, la don ki ki jingai jingmut ba ki pla skul kim dei ban khia palat ia ka 10 percent na ka jingkhiah jong u/ka khynnah skul, kane ka committee kala ai jingmut ruh ban buh tang 3 sobjek ha ka shi sngi, ar tylli ki period na ka bynta kawei ka sobjek bad bun kiwei kiwei ki jingai jingmut, ki ba ka sorkar jylla jong ka Maharashtra ka la pyntreikam.


Nongstoin, 20 Naitung: Ka long kaei kaei kaba pynsngewtynnad bad pynsngew sarong ia ka dong bad ka thainn Tynhiang, ha kaba u wei u rangbah na katei ka thainn u la shah jied ha ka Institute of Education & Management (IIEM) New Delhi, ban ioh pdiang ia ka khusnam kaba la tip ruh kum ka Jewel of India Awards , ha kaba katei Institute kala mynjur ia ka kyrteng u tei u rangbah sha ka Solidarity Indian Council New Delhi sa na ka bynta ka Vijay Rattan Gold Medal Award . Ia u tei u rangbah u ba la shah jied ban ioh pdiang ia kitei ki khusnam la tip kyrteng kum u bah Hillford Kharlyngdoh, ia kaba la ju khot ieid ruh kum u Pasan Hill u ba na ka shnong Tynhiang Nonglang Sirdarship, West Khasi Hills District. Ia kitei ki ar tyyli ki khusnam u Pasan Hill un sa leit ban pdiang ha ka 25 tarik mynta u bnai ka ba dei ruh ka sngi jong ka jingialang pynkup burom ka ban long ruh ha Indian Society of International Law, New Delhi ka kaba don marpyrshah bad ka Supreme. Katkum ka tyllong khubor bala ioh da u Nongthoh khubor la ong ba u Pasan Hill u dei u briew u ba ju sngewtynnad ban wanrah ia ki kam pynroi hapoh ka thainn kiba wan na bar jong ka Ri, u tei u rangbah u la long ruh u Project Director ba nyngkong jong ka Proin Child Development Centre (PCDC). Shuh shuh la ong ruh ba u Pasan Hill u long ruh u nongtrei sengbhalang u ba jar jar ha ka thainn Mawshynrut na ka bynta ki kam pynroi, bad kumjuh u la bat ruh ia ka kam President ka Ri Lyngngam Rural Development Association (RRDA) la kumba 14 snem lynter kaba dei ruh kawei na ki International Association hapoh ka Jylla. Ha kaba iadei bad katei ka bynta na ka liang jong ka Tynhiang Youth & Cultural Sport Club lyngba u President u bah S.S. Swangre kila pynpaw ia ka jingsngewsarong bad sngewkmen ba u tei u rangbah na ka thainn u la shah jied ban ioh pdiang ia kitei ki ar tylli ki award kaba la tip ruh kum ka Certificate of Excellence. Shuh shuh u bah Swangre u la pynpaw ruh ba u tei u rangbah u long u ba la noh synniang ha ki ba bun ki bynta ym tang ha ka dong bad ka thainn hynrei wat ha ka imlang ka sahlang bad khamtam ia ki samla ban hikai ba kin im ha ka jingim kaba bha bad u long ruh u ba kloi ban ai jingiarap ia kiba donkam ha kano kano ka por. Lyngba katei ka burom ba u tei u rangbah u la ioh kan long ruh ka nuksa ia kiwei pat ban trei shitom ia kano kano ka kam bad khamtam ban wanrah Ia ki kam pynroi bad ban trei hok ym tang ba ka bynta ka jingmyntoi shimet ong u bah Swangre da kaba u la bynrap shuh shuh ba ka Seng samla hi baroh kawei ka ai ka jingkit bok kit rwiang Ia u tei u rangbah ba un danglah ban iai bteng ia ka jingshakri ia ka dong bad ka thainn.


Nongpoh, 20 Naitung: Ngin ym ailad ia ka sorkar ba kan buh Weighbridge ha katei ka jaka (ha phyllaw ka ophis u DTO Nongpoh) mih ka sur na ki nongialam ka Nongpoh Town Committee (NTC), nongialam ka Dorbar ki Rangbah Shnong Ri Bhoi District (DRSRBD), ki nongialam sengbhalang bad na ki paid nongshong shnong ka Umlyngkdait, ha ka jingialang paidbah kaba la long mynta ka sngi shnong Umlyngkdait. Ha kane ka jingialang paidbah ban shim ia ka rai halor katei ka Weighbridge, la wanban iashim bynta da nongialam ka NTC, DRSRBD bad ki kynhun sengbhalang kiba la wan iasnohktilang ha kane ka jingialang ki kynthup ia ka KSU, HNYF, FKJGP bad RBYF ha ryngkat ka jingdon jong ki spah ngut paidbah na ka shnong Umlyngkdait bad na ki thainn Nongpoh. Ha kane ka sngi kitei ki kynhun sengbhalang lem bad ki paidbah ki la ai ia ka jingkyrshan kaba pura ia ka nongrim ba la ieng pyrshah da ka NTC, halor ka jingthmu ka sorkar ban buh Weighbridge ha phyllaw ka ophis u DTO, Nongpoh bad na ka liang ki kynhun sengbhalang, ki paidbah kiba la wan ha kane ka sngi, ki la kyntu ruh ia ka NTC ba kan bteng beit shakhmat ia ka jingpyrshah. La ioh ruh ia ka jingpynshai na ki nongialam seng, kiba kynthup ia u Bah Lambok Rymbai, General Secretary ka KSU, NKD, u Bah Markus Marten, President ka HNYF, Northern Region, u Bah Balawan Mawein, Nongialam ka RBYF, u Bah Ricky Majaw, General Secretary ka FKJGP, Nongpoh Circle, u Bah Rayonald Kharkamni, nongkitkam ka NTC, u Bah Opel Lyngdoh, Rangbah Shnng ka Mawroh, ha kajuh ka por la ioh ruh ia ka jingpyshai kaba kham janai na u Bah Rocky Kylla, Chairman ka DRSRBD bad na u Bah C.B Syiem, Chairman ka NTC. Ha kane ka jingpynshai uwei hadien uwei, la mih ruh ka jingpynrem kaba jur ia ka sorkar jylla, kaba la lamkhmat da u Dr. Mukul Sangma, namar ka jingleh donbor bad ha kajuh ka por ka la mih ruh ka pynrem halor ka mynthi da ki nongmihkhmat na Ri Bhoi, kata naduh ki MLA bad MDC bad kumjuh ruh ia u Myntri ka Tnad Transport jong ka sorkar jylla. Lah ban ong hangne, ba naduh ba ka sorkar ka la thmu ban ia katei ka Weighbridge ha phyllaw DTO, Nongpoh, ka la mih ka jingpyshah kaba jur na ki nongialam ka NTC bad ka DRSRBD ban buh ia katei ka Weighbridge ha katei ka jaka, ha kaba na ka liang ka NTC ka la phah ruh da ka jingthoh sha u Myntri ka tnad Transport ban pynpaw ia ka jingbymhun halor ka jingthmu ka sorkar ban Weighbridge ha katei ka jaka, hynrei ka long pat kaei kaei kaba pynlyngoh ba kat haduh mynta ka sorkar kam shem la ai jubab halor jong katei ka phang.


Shillong, 21 Naitung: U bah H.S Shylla MLA barim ka Nongkrem bad u CEM barim ka KHADC u la thoh shithi sha u Rangbah Shnong ka Laitkor Rngi uba dei ruh u President ka Synjuk Ki Nongsynshar Shnong Khyrim Mylliem-Lum u bah Stenis L Pyngrope ba un shimti ia ka kam kum u nongpyniaid ia katei ka jingiatai nia hapdeng jong u bad ka seng HSPDP Nongkrem. Ha katei ka shithi u bah Shylla u la ong ba ka tarik,ka por,ka jaka bad kumno ban pyniaid ia ka jingiatai kan shong ha ka jingstad jong u Rangbah Shnong. U la thoh ba u kwah ban pynlong ia katei ka jingiatai hapoh ka taiew ba-ar jong u Nailar shuwa ban pynbna ia ka elekshon MDC shiteng samoi. Shuh shuh ha ka shithi u bah Shylla u la pynkynmaw ba ka jing iatai kan long halor san tylli ki ishu kata : Ka jing pynneh pynsah ia la ki dustur ki riti khamtam eh halor ka iktiar u Rangbah Shnong bad Dorbar Shnong; Ka jingpynneh pynsah ia ka khei -kur khei -kha; Ka jingieng skhem halor ka Article 244 (2) ban nang pyn khlain bor ia ki Autonomous District Council bad ym ban phai sha ka Article 371 A bad G kum ki Naga bad Mizo; Ban ym shah ia ka jingwan tur jong ka MUDA sha ki jaka nongkyndong (Sixth Schedule Areas/ Tribal Areas ka Meghalaya bad Ban pynduh noh ia ka Compulsory Registration of Marriage Act, 2012. U la pynkynmaw ruh ha ka shithi ba katei ka jingiatai nia ka dei kaba la pdiang hun ruh da ka seng HSPDP ia ka jingtyrwa jong u.


Shillong, 21 Naitung: Ka Confederation of Ri Bhoi People (CoRP) ka la ai khublei khatduh ia u president jongka, u Bah Doris Sulein uba la shongthaint noh hadien ba la shakri bad kit ia ka lyngkor ba khia ka jait bynriew kum u President kumba 21 snem kynthih. Ia ka Conferderation of Ri Bhoi People (CoRP) la seng ha u snem 1996 Kyllalyngkot da ka jing thmu ban wanrah ia ka jing iatylli ha ka jaitbynriew hynniewtrep. Kum ka jingsngew kitram ia ka jingshakri jongu,ka CoRP ka la pynlong ia ka jingpynkup burom ia u ha ka jingialang kaba la long ha Umsning ha kane ka sngi Balang. Ka Ri Bhoi District ka ker sawdong da ki khappud ha kaba ki khar Assam ki ialeh ban kyntur pud ban klun ia ki jaka puta jong ka Ri Bhoi kumba donkam ka jingia tylli ha ka jaitbynriew khnang ba ki briew kiba nabar kin ym lah ban thombor ia ka jaitbynriew ,la ong u Bah Sulein haba kren khadduh kum u President ka seng. Ha jaka jong u Bah Sulein la jied ia u Bah Bandari Ryntathiang u president ba thymmai ka CoRP bad u la ong ba ki mat trei kam ba kongsan jong ka seng ka long ban rat diengkhong ia ka bamsap ha Ri Bhoi namar ki briew kiba nabar ki bym don jingtbit ha ka kam ki lah ban wan trei da kaba suk ha Ri Bhoi da kaba shu pynbam sap. U la ong Ha ka por ba wan pynpra u pulit Assam ia ka skul ha Sabuda la mih ki dkhot jong ka seng da ki spah ngut ban leit thombor,ha kaba ki pulit Assam ki la pynap da ka suloi hynrei dei ka jingshlur ki dkhot jong ka seng kiba la thombor beit ia ka Outpost ha Sabuda ban sei ia ki nar rod bad ki dewbilat , Ki nongkitkam ba thymmai jong ka CoRP ki long, President Bandari Ryntathiang,Vice president Donbor Rymbai,Vice president Nickson Kharkrang,General secretary Friday Jalong,Vice General secretary Common Klein,Fiance secretary Gershom Hat,Education secretary Lurshai Kharnaior,Tressurer Precious Nongrang,Sport secretary Robes Kylla,Asst sport secretary Dones Surong,Agriculture secretary Wanbok Makri,Organising secretary Phrangsngi Sohtun, Publicity secretary Carbius Lyngdoh,Disciplinary secretary Robin Markhap bad 10 ngut ki excutive members.


Shillong, 22 Naitung: U MP ka Tura u Conrad K Sangma u la ujor sha u myntri tnad surok ka ri u Nitin Gadkari ba ki don trai jaka kim pat ioh ia ka jingsiew na ka sorkar pdeng ia ka jingshna ia ka surok NH-44 (E) kaba hap ha ka thainn Rongjeng ka East Garo Hills. Ha ka jingkynduh ia u Myntri surok ka sorkar pdeng, u Conrad u la ong ba watla ia ka jaka la dep aiti bad ka jingshna ia ka surok la dep hynrei ki dang don shibun ki briew kiba la dep ai ia ka jaka ki bym pat ioh ia ka bai khyndew. Nga kyntu ia phi ban peit ia kane ka kam ban pynsted ia ka jingsiew ia ki trai jaka , la ong u Conrad. Ha kawei ka liang, u Conrad u la iathuh ruh ha u myntri ba ka ka surok na Rongjeng sha Adokgre lyngba ka Mansang kumba 50 km ka dei kaba shah iehbein bha ha ka sorkar pdeng bad ka sorkar jylla. Ki briew kiba im ha kane ka thainn ki iakynduh jingeh ha kaba kam don ka surok kaba pyniasoh bad ki bynta jong ka jylla. Ha ka jingshisha, kane ka thainn ka dei kaba pawnam bha ha ka rep ka riang hynrei namar ka jingbym don ka surok kaba biang, ki nongrep ki la shem jingeh ban pyniaid iew ia ki mar rep. U Conrad u la ong ba ka surok na Agia (Assam) sha Garobada lyngba ka Tikrikilla, Phulbari bad ka Rajabala ka dei kawei kaba la iakynduh namar ka jingshlei um ha ka por slap. Ia kane ka surok la shna da ka jingbei pisa na ka NEC kaba la leh da ka National Highways ban pyniasoh ia ka thainn Garo Hills bad ka jylla Assam. Hynrei namar ka jingsniew kane ka surok, la pynlong ia ki briew ban leit sha Assam na ka NH 52 kaba jngai ban iaid bad donkam ban pynbha ia ka ban pynsuk ia ka leit ka wan jong ki paidbah, la ong u Conerad ha u Nitin Gadkari.


Shillong, 22 Naitung: Ka sorkar jylla ka la hukum ia ka UCIL ba ka dei ban weng noh shipor ia ka jingkhot Tender jong ka na ka bynta ki kompani kiba kwah ban trei ia ki kam jong ka ha South West Khasi Hill ne ka Expression of Interest (EOI). Ia kane la pyntip da u myntri rangbah ka jylla u Dr.Mukul Sangma haba kren sha ki nongthoh khubor hadien ba la wai ka jingialang bad ki seng bhalang bapher bapher uba la ong ruh ba ka sorkar kan sap hah da ka jingthoh sha u myntri rangbah. U Dr.Mukul Sangma mynta ka sngi u la khot jingialang ia ki seng bapher bapher naduh ki sengbhalang kiba pyrshah ia ka jingtih Uranium, kiba pyrshah ia ka surok 2 Lane na Nongstoi sha Mawthabah bad kumjuh ruh ia ki Sengbhalang kiba kwah surok bad kiba dang dawa NOC na ka KHADC. Ha katei ka jingialang ba la khot da u myntri rangbah na ka liang kiba pyrshah surok la don ka KSU, ka LYWA, NESO bad ki 9 tylli ki seng kiba don hapoh ka kynhun ka JACSO katba na ka liang kiba kwah surok pat la wan da ka JAC kaba la ialam da u bah Ricky Sohlang bad u bah Woodslight Lyngdoh Sangriang. Katei ka jingialang ka la neh kumba 3 kynta tam eiei, u myntri rangbah u la khot ia katei ka jingialang ban ia kren bad ki seng bhalang halor ki ar tylli ki mat kata ka jingtih Uranium bad ki kam pynroi kiba wan sha katei ka thain Mawthabah. Haba kren ia ka Tender ba ka UCIL ka la pynbna paidbah ha kine ki khyndiat sngi ba la dep u Dr.Mukul u la ong ba ka sorkar kam shym don jingtip eiei bad bad u la ong ba mynta ka sorkar ka la hukum ia ka UCIL ba ka dei ban weng noh shipor ia katei ka Tender kaba khot ia ki kam pynroi ha South West Khasi Hills. U Dr.Mukul u la ong ruh ba kat bym pat ioh ia ka jingmynjur jong ki paidbah ka sorkar kan ym shah ia ka UCIL ba kan trei kino kino ki kam tih Uranium ha katei ka thain . Ha katei ka jingialang u Dr.Mukul u la ong ruh ba la ia kren ia ka rai jong ka kynhun myntri sorkar kaba la rai ha ka 24 tarik u nailar, 2009 kata ba ka kynhun myntri ka la mynjur ban ai wai ia ka jaka kaba heh 422 hektar sha ka UCIL, halor kane u Dr.Mukul u la ong ba haduh mynta ym shym la pyntreikam ia katei ka rai namarba ka sorkar ka ieng skhem ha ka nongrim ba yn shah ban trei ia ki kam Uranium tad hadien ba la ioh jingmynjur na ki paidbah. U Myntri Rangbah ka jylla u Dr.Mukul u la ong ba ka sorkar ka don ka bor bad ka don ka Ai kaba khlai ban khanglad ia ka jingtih Uranium ha South West Khasi Hills watla kan don ka jingshna ia ka surok ruh, Ngi ka don, ngi don ki ai kiba khlain ban pynthikna ba kan ym don ka jingtih Uranium watla yn shna ia ka surok ruh, kam long kaba suk ia ka UCIL kin hap ban iaid lyngba ki ai ong u Dr.Mukul . Ha katei ka jingialang la donlang kiwei pat kimyntri sorkar ba kynthup ia ka kong Roshan Warjri,myntri kam pohing,ka kong Ampareen Lyngdoh, Zenith Sangma, Prestone Tynsong bad kiwei pat.


Shillong, 22 Naitung: Kham mynshuwa ka la don ka jingiasuba bad ka jingiakren wur wur wer wer hapdeng kiba bun ba lang ba ka People Democratic Forum ( PDF) kan sa kylla noh shen kum ka seng sai pyrthei bad ia kane la ong ba kan sa paw pyrthei shuwa ka elekshon 2018. Ka PDF ka dei ka kynhun synrop kaba bat ia ka bor synshar ha KHADC bad la ialam ia katei ka kynhun da u Chief Executive Member ka KHADC u bah Pynshngai N Syiem. Hapoh ka jingsyn shar ka PDF ha KHADC, katei ka kynhun synrop ka la mad bun ki jingiatyngkhuh bad ka sorkar jylla ha kaba bunsien u CEM ka KHADC u ju kren pyrshah ia ka sorkar jylla kaba synshar da ka seng jong u hi -ka seng Congress. La iathuh ba hadien kitei ki jingtyngkhuh,u nongialam ka PDF u bah Pynshngai u la ioh jingkyrshan na kiba bun ki riew pawkhmat ha kane ka jylla bad la ong ba ka la don ka jingiasyllok ban pynkylla noh ia ka PDF kaba la ioh jingkyrshan na baroh MDC ha KHADC (lait noh ka seng HSPDP) kumka seng sai pyrthei. Katba nangiaid ki sngi la iathuh ba ki la don bun ki riew khmat ka jylla kiba la ai mynsiem bad kiba sngew iahap ban pynkylla seng sai pyrthei noh ia ka PDF ha kaba ki lad khubor ki la iathuh ba katei ka jingthmu mynta ka la kylla long kaba jop. La iathuh ba ka jingthmu ban pynkylla seng sai pyrthei noh ia ka PDF ka la long kaba thikna bad ki la don bun kiba la long lypa ki dkhot jong ka. Hynrei kaba sah mynta la ong ba ka dei tang ban shu pynbna paidbah noh bad ia katei la ong ba shen yn sa pynbna paidbah ha kine ki khyndiat bnai ban wan. Ki lad khubor ki la iathuh ba mynta u bah Pynshngai u dang pyrkhat ia ka dur ka dar jong ka Lama ka PDF bad kumjuh ruh u dang pyrkhat da kano ka shap kin buh ha ka dur jong ka lama. Haba wad jingtip shuh shuh kino ki dkhot jong ka PDF, ki lad khubor ki la iathuh ba mynta katei ka seng ka bym pat shym la pynpaw pyrthei ka la don bun ngut ki dkhot jong ka kiba la pynkhreh ban ia aireng ha ka elekshon ka ban wan. Don napdeng jong ki, kiba dei ki satar bad ki dohiap jong ka seng Congress bad don ruh na kiwei pat ki Party, hynrei la ong ba ha katei ka seng kin kham bun ki Rangbah Shnong kiba don jingmut ban ia khun elekshon,kiba ju don mynta ha kti ha kjat u bah Pynshngai . Lah ban pynkynmaw ba ha ki khyndiat bnai ba ladep, ki la don katto katne ngut ki heh Congress kiba la mih noh noh na katei ka kam bad kitei ki long u nongialam barim ka Youth Congress u bah Ravi Kharmawphlang, u bah C.B Syiem na Ri-Bhoi bad dang shen u Prof.Don War.


Shillong,24 Naitung: Ka Khasi Jaintia Tourist Maxi Cab (SUMO) Association ka la pynbna paidbah ba naduh ka 1 tarik u nailar ki Sumo Jowai kin ieng noh ha ka jaka ieng kali kaba thymmai kaba don ha Stand jong ka Seinraij Jowai kaba laju pyndon kam da ka Meghalaya Transport Corporation Jowai, ka kyrwoh khubor na u President katei ka seng u bah M.sungoh u la pyntip ba ki paidbah kiba kiew kali na Jowai sha Shillong kin hap ban leit na katei ka jaka ieng kali thymmai naduh ka 1 tariku nailar.


Shillong, 25 Naitung: Ha ki khyndiat sngi, u Mukul Sangma, u myntri rangbah ka Jylla, ula pynsngew, ia ka jing donkam ban buh noh da ka rel ka ban iaid na Shillong sha Assam, na ka bynta ban kit ia ki nongshang pyrthei. Halor katei ka phang, U bah Bindo Lanong, uba dei U Senior Working President jong ka seng UDP, ula kynthoh, da kaba ong Don ka por, ba u kren khleh biej bad halor katei ka mat, U bah Lanong, u ong ba lada U Mukul, u kwah ban pynkiew ia ka kam shang pyrthei, ula dei ban pynbiang shwa ia ka kad liengsuin ha Umroi, nangta u dei ban pynbiang ia ki surok sha Sohra, Dawki, namar ba kitei ki surok, ki long kiba khim bad nangta ba un buh ruh ia ki hotel, kiba biang, ba ki nongleit shang kai pyrthei, kin ioh ki jaka shong jaka sah pyngngad kiba biang. U bah Bindo, ula kynnoh ruh, ba kato ka skhim, ia ki nongshang pyrthei, ba kin sah ha ki iing jong ki riew paidbah, kam shym la long satia kaba trei kam, namar ba ki nongshang pyrthei, kim da sngew tynnad hi ruh ban sah ha kite ki iing briew. La ong biang U bah Bindo, ba ha Arunachal Pradesh, ki briew ki leit shangkai pyrthei bha, wat la kam don rel bad ka trei kam ka ain ILP, nangta ha Sikkim ruh kam don lynti rel satia bad ka don ILP, hynrei ki briew, ki leit kai bha, nangta ha Mizoram ruh ka don ka ILP, hynrei ki briew ki ia leit kai sha katei ka Jylla. U bah Bindo, u ong ba ka UDP hi ka pyrshah ban buh lynti rel haduh ha Shillong, namar ba kan pynduh noh ia ka jingjyrngam ka mariang, ha kaba yn hap ban pynduh ia ki lum kiba itynnad, lyngba ka jingthaw ia ki lain rel bad nangta, kan nang wan rah ia ka jingdheng kali kaba jubor bha, ha kaba ki kali, kim lah ban iaid ha shwa ka jingwan jong ka rel bad ha kajuh ka por, sa ka jingwan shiteng miet, lane dang step phyrngab jong kitei ki rel, ha kaba kin wan kit ia ki poiwir kiba har rukom bad kiba long pyrshah ia ka jingwan tuid jong ki briew kiba nabar. Hynrei, utei u nongialam, u ong ba na ka liang jong ka seng UDP, kam shym la pyrshah satia ban buh lynti rel pat haduh ha Byrnihat bad katei ka dei ka rai, kaba ka seng, ka la ieng naduh mynshwa. Halor ka Inner Line Permit Bill, U bah Bindo, ula ong U buh hi ianga kum U Chairman ka ILP Komiti bad u jied hi ma u, ia ki sengbhalang ha kaba U Bah Bindo, ula iathuh ba ia katei ka jingpynbna, ka shu leit poi hi, ha ka miej jongu, khlem da don lypa ia ka jingia syllok ne ka jingmynjur jong U bah Lanong, ha ka por ba thaw ia katei ka komiti ha u snem 2012.


Shillong, 26 Naitung: U Bah Pynshngain N Syiem u CEM ka KHADC u la shah takrain tyngeh ha ki nongialam ka Congress ba u dei uba pyrshah ia ka roi ka par jong ki paidbah ka jylla namar ba um shym la ai No Objection Certificate (NOC) ia ka jingshna ia ka surok na Nongstoin sha Maw-thabah-Wahkaji. Ka jingtakrain ia u Bah Pynshngain ka wan na u nongialam ba rangbah ka party uba dei ruh u Symbud Myntri Rangbah ka jylla u Bah Rowel Lyngdoh, uba la ther ia u Bah Pynshngain kum u briew uba pyrshah ia ka roi ka par jong ki paidbah ka jylla baroh kawei . Kane ka jingkren kynthah u Bah Rowel ka long hadien ba u Bah Pynshngain hynnin ka sngi, u la kren hakhmat ki nongialam ka National Highway Infrastructure Development Corporation Limited (NHIDCL) ba don lang u Managing Director ba ka KHADC kan nym ai NOC satia ia ka sorkar ban shna ia katei ka surok . U Bah Pynshngain u dei u nongpyrshah ia ka roi ka par jong u paidbah ka ri Khasi Jaintia , la ong u Bah Rowel haba iakren bad u nongthoh khubor hynne ka sngi. Na ka jingpeit jong nga, u CEM ka KHADC u dei u nongpyrshah ia ki kam pynroi ka sorkar bad kumjuh ia ki paidbah ka jylla , la bynrap u Symbud Myntri Rangbah ka jylla. U Bah Rowel u la ong, ba kiwei kiwei ki district council ki iatreilang bad kyrshan ia ka sorkar hynrei dei tang u CEM ka KHADC uba ialeh pyrshah ia ka sorkar. Ki paidbah ki iohi hi ia ki kam pyrshah kam pynroi u CEM ka KHADC , la ong u Bah Rowel. Lah ban kdew ba dang shen wat u Myntri Rangbah ka jylla u Dr Mukul Sangma u la takrain ia u CEM ka KHADC halor ka jingpyneh jongu ban nym ai NOC ban shna surok sha Mawthabah-Wahkaji. Lada u CEM ka KHADC um ai NOC, u pyrshah ia ka kam pynroi jong ki paidbah. Um lah ban nym ai ,la ong u Dr Mukul.


Shillong, 26 Naitung: Ki paidbah jong ka shnong Umkiang ki dap da ka jing sngewbitar ia ka BSNL (CellOne), na-mar ba u tnum jongka, uba don ha shnong Umkiang Um trei kam shuh bad ki paidbah kim ioh network cellone shuh mynta la jan dap hynriew bnai. Bun ki paid bah ki la dom bad ki la ai jingmut ia ka shnong ba dei ban khang tala noh shi syndon namar ym don jing mut ka jing don ia utei u tnum mobile, ha shnong haba ym ioh network. U Rangbah shnong ka Umkiang, u kyrpad ia ka BSNL ban pynshai halor kane ka jingduh network u tei u Tower khnang ba ki paidbah kin ym duh jingshaniah bad ba kin sngewthuh shai ia ka daw.


Nongstoin, 27 Naitung: Ka Joint Action Committee kaba kyrshan tyngeh ia ka surok Nong-stoin Wahkaji Mawtha-bah Phlangdiloin Rani-kor, ka la pynpaw ia ka jingsngew kyndit halor ka jingkren u Chief Executive Member (CEM) bah Pynshngain N Syiem, kaba la paw ruh ha ki lad pathain khubor da ka ba ong ba um lah ban ai jing mynjur, ia ka surok Nongstoin Wahkaji Mawthabah namar ka jingpyrshah jong ki katto katne ki briew kiba na bar jong katei ka thainn ki bym ioh jingmyntoi na kane ka surok, ym na ka jingma jong uta u Uranium. Hato ki niew iangi ba ngi dei ki nong Pakistan ne ki nong Bangladesh ba ngim lah ban ioh ia ka hok kumba la bhah ka sorkar kmie? Hato ka NOC shna surok ka kynthup ruh kum ka NOC ban tih ia uta u Uranium? Lada ka NOC ban tih Uranium ka dei la ka jong, kaei ka daw kaba don sha lyndet ban pynlong ban iakhih pyrshah ban trei ia ka surok kaba ai jingmyntoi ia ki paidbah? buh jingkylli u bah Ricky Sohlang Chairman ka JAC. Shuh shuh u bah Sohlang ha ka kyrwoh khubor u la ong ruh ba katei ka jingleh u CEM ka dei ka jingknieh noh ia ka hok longbriew manbriew ban kiew sha ka kyrdan kumba long lem kiwei ki paradoh parasnam ka Bri U hynniewtrep kiba im ha ki jaka sor bad u la ong ruh ba imat ka dei ka jingbishni im-im peit-peit, ia ki duk ki suk kiba im ha kitei ki thainn nongkyndong. U bah Sohlang u la pynkynmaw ruh ba ha u snem 2006 07, ka KHADC ka la pyntrei kam hi ia ka surok Uranium (UCIL) na Wahkaji sha Mawthabah ia kaba ki ong ym lei lei , katba ha u snem 2006 07 ka KHADC ka la iaid lait ia ka jingpyrshah jong ki babun ki trai jaka kiba pyrshah ban trei ia ka surok UCIL bad wat ha ka jing ia said nia paidbah, la jop ki nongpyrshah hynrei ia ka jingtrei la pyniaid shaphrang. Imat ha kane ka kynti ruh ka rai kut ban sangeh ne ban pyntrei ia katei ka surok la don kam ban rai da ka jing ia said nia paidbah bad kum ka JAC ngi dawa ba ka sorkar ka dei ban pynbeit da ka Public Hearing ong u bah Sohlang da kaba u la bynrap shuh shuh ba ka JAC kan ieng beit ha ka nongrim ba lada long ha kano kano ne da kano kano ka lynti, ym dei ban duh ia kane ka surok. U bah Sohlang u la kren khor ruh da ka ong Ban duh ia ka surok ngim salia wat ban khlong ia ki dohnud bad khyllai jong kito kiba pyrshah kiba la wan tyrwa sngewbha da lade kumba la pynpaw ha ki kotkhubor, bad ngin iaid halor ki met iap jongno jongno kiba wan tyrwa sngewbha lada ngi duh ia ka hok jong ngi . Ha kaba iadei bad ka jingiakynduh lang ha ka 22tarik ba la khot pynlong da u Myntri Rangbah ka jylla u Dr. Mukul Sangma ia baroh ki seng bhalang kiba pyrshah bad kiba kyshan ia katei ka surok; u bah Sohlang u la ong ba ha katei ka jingiakynduh la iakren halor ki artylli ki mat, kawei ka dei ka mat tih Uranium ha kaba baroh ki la ieng ban pyrshah bad ka ba ar ka dei halor ka surok two lane ka sorkar ka la pynshai ba kam don jingiadei bad ka jingthmu tih Uranium. Kumta ha kaba iadei bad katei ka bynta na ka liang jong ka JAC ka ai ia ka jingiaroh ia ka sorkar jylla kaba la shim rai ha katei ka jingialang ban ym ai lad ban tih Uranium ha ka jylla lymda kim pat ioh ia ka jingmynjur lang da ki paidbah. Ha kaba iadei bad ka jingshah kynthoh ha ki nongialam ka KSU SWKHD, ka JACSO bad LYWA, na ka liang ka JAC ka shim ia ki ym kum ka jingshah kynthoh hynrei ka shim ba ki dang long khynnah palat ban long nongialam, hynrei ki shu kwah ialam da ka bor khlem pat kot ka jingmut jingpyrkhat, ka jingmih kum kitei ki nongialam ka pynkulmar jingmut ia ki paidbah.


Nongstoin, 28 Naitung: Hadien ka jingmih khubor ba la mynjur u CEM ka KHADC ban ai ia ka jingmynjur, ia ka Surok Nongstoin Rang-blang Umdohlun haduh Wahkaji, ka la pynlong ia kiba bun ki nongiakhih bad nongpyrshah ia katei ka surok ba kin bitar halor katei ka rai jong u CEM. Tang hadien katto katne por ba la bna paidbah ia katei ka rai lyngba ki lad pathain khubor, ki bor pulit ka Nongstoin ki la ioh jingtip mynta ka nohsngi, ha ka por kumba 2: 20 PM ba ka la doh ka jingshah khang tala ia ka khyrdop bah (Main Gate) jong ka ophis District Council Nongstoin Branch, da ki katto katne ngut ki briew ki bym lah satia ban tip la ki dei kiei. Shuh shuh la ioh jingtip na ki bor pulit ba ha kapor ba kitei ki runar ki dang leh ia katei ka kam ha katei ka ophis ym shymla don ba iohi namar ka jingbym don nongtrei ha katei ka ophis bad wat u nongap pahara ia katei ka ophis ruh um shym la don satia, hynrei la lap ruh ba ki don tang ki khun jong u tei u nongap pahara katei ka ophis ki bym shymla bna satia ia katei ka jingshah khang tala bad ki la sa iohi, hadien ynda ki thmu ban plie ia katei ka khyrdop bah. Hadien katei na ka liang jong ki bor pulit ki la pynpait noh ia katei ka tala na katei ka jingkhang bah bad ki la pynlong ruh ia ka jingap pahara ia katei ka ophis khnang ban lait na kino kino ki jingjia.


Shillong,29 Naitung: Ka Joint Action Committee, Mawsynram border Area bad ka Bharatya Janata Party, Mawsynram ki la ther tyngeh ia u CEM ka KHADC u bah Pyn-shngai N Syiem uba dei ruh u MLA/MDC jong ki namar ka jingai jing-mynjur, ban shna ia ki projek surok ha South West Khasi Hills. Ka kyrwoh khubor na ka JAC lyngba u Kyllang Thongni, chairman u la ong ba ka JAC ka kyrshan ia ka jingiakhih ka KSU ban pyrshah ia ka jingai NOC ka KHADC bad ka la kynthoh da kaba ong ba kitei ki surok ki dei ki ban pynpoi sha ka jingtih Uranium. Katei ka JAC ka la ieng pyrshah da kaba pyni ia ka nongrim ba lada jia ba tih Uranium ki paidbah ba sah ha khappud kin sa shah ktah lang. Ha ka juh ka por ka JAC ka pynpaw ka jingsngew lyngngoh ia ka jingleh kyrkieh u CEM ka KHADC uba dei u MLA/MDC ka Mawsynram konstitwensi uba la ai NOC tang shisngi hadien ba u la wanphai na New Delhi kane ka la pynlyngngoh ia ki paidbah ka thainn. Ka kyrwoh ka la ong ruh ba ha ka jingshisha ka long kaba dei eh ia u CEM ban pynsngew sha ka sorkar ba ka thain ka don par Umphniang kaba lah ban pynmih bun ki jingmyntoi ia ka thain hynrei ka la kynnoh ba u ai NOC pynban ia ak surok ka ban tih ia u Uranium. Ha kawei pat ka khubor ka Bharatiya Janata Parta, Mawsynram Mandal, East Khasi Hills ka la pynrem jur ia u Bah Pynshngain N Syiem uba dei u CEM ka KHADC namarba u la shim rai kyrkieh ban ai No Objection Certificate (NOC) ia ka surok Two-lane na Nongstoin sha Wahkaji bad u la ong ba kane ka long pyrshah ia ka mon jong ki paidbah. Katkum ka jingong u Bah Kisborly Kharbani, uba dei u nongkitkam ka BJP Mawsynram Mandal bad ha ka juh ka por uba dei u Vice-President ka BJP East Khasi Hills District u la ong ha ka jingshisha u Bah Pynshngain ryngkat bad ka EC ki la dei ban iasyllok shwa bad ki paidbah, ym dei ban leh kyrkieh namar la iohi ba wat ka sorkar jylla ka dang leh suki ia kane ka kam, hynrei ym tip baleit ka KHADC kaba pynneh pynsah ia ka khyndew ka shyiap ka leh kyrkieh haduh katne.


Shillong, 17Jymmang: U kyrtong ka NPP u Conrad K Sangma u la pynpaw ia ka jing sngew skhem bad khmih lynti ba ka jingmih ha ka 19 tarik kan long kaba kmen ia u hadien ba la trei shitom baroh ha kine ki sngi. Ha ka jingiakren bad u nongthoh khubor hadien ba la dep ka jingthep vote ha kane ka sngi Hatmajai, u Conrad u khun barit tam u Purno A Sangma, uba la iakhun na ka NPP ha kane ka elek shon MP shiteng samoi, u la ong, Nga khmih lynti ia ka khubor kaba bha . Ia mynta ngam pat lah ban ong eiei hynrei kum ka paw, nga khmih lynti ba ka jingmih kan long ka jingjop , la ong u Conrad. Haba kylli kumno u sngew ia ka bor jong ka kyrtong ka Congress ba ialeh pyrshah ia u, ka Dikkanchi Shira, u Conrad u la ong ba um tip ia kata hynrei ki paidbah ki tip kham bha. Halor ka jingmih khubor ka jingpynphriang khubor ha kine ki sngi ba la kynnoh ba leh da ka RSS bad ka BJP, u Conrad u la ong ba um tip eiei mano ba leh hynrei ka dei ka jingleh politik jong ki riew poh. Ka dei ka jingleh politik pohjait jong ki riew shim kabu , la ong u Conrad bad bynrap, kum kane ym lah ban pdiang da lei lei ruh. U la ong ba ka BJP ka la dep ujor halor kane bad kaba sah ka long ba ka shong ha ka bor jong ka ain ba kin leh ia kaba donkam. Lah ban kdew ba ka jingthep vote ka elekshon MP shiteng samoi na ka bynta ka Tura Lok Sabha konstitwensi hynnin ka sngi ka la iaid beit khlem kano kano ka jingjia. Ia u Conrad la kyrshan da ka BJP bad ki seng trai ri kum ka United Democratic Party (UDP), ka GNC. Naduh u snem 1977 haduh ka 4 tarik Lber, ia ka Tura la mihkhmat da u PA Sangma lait noh tang ha ka 1989 bad 2009 haba u PA Sangma u don ha iing dorbar kum u MLA. Ka Tura Lok Sabha konstitwensi ka kynthup ia ka 24 tylli ki MLA konstitwensi bad ka don 622,189 ngut ki nongthep vote kynthup 315,255 ki shynrang bad 306,934 ki kynthei.


Jowai, 18 Jymmang: Mynta ka sngi ki pulit ha East Jaintia Hills ki la khrong pisa be-ain na ki trok kitmar kitmata kiba iaid ha u surok bah NH 44. Kane ka la jia ha jan kawei ka Petrol Pump kaba don ha Tahkhniang kaba hap hapoh u pud u sam ka shnong Tuberkmai shnong. U heh jong ki uba dei u ar khlur lane kyrdan Sub-Inspector u dang bun kam ban jurip ia ki kot ki sla ki kali kamai da kaba shong hapoh kaliGypsy katba ki briew jong u pat ki dang bunkam ban kiew halor trok, ban pynsangeh ia ki trok ban ban ai khublei kti ruh bad ki driver ban ioh kheit ruh ia ki lut shispah kiba shongdor 100, 200 bad lai spah tyngka shisien pajut kti bad ki driver trok kiba sbun. La bun bnai ki pulit ka rilum Jaintia kim shym la shlan shun ban leh ia kane ka kam kaba i lehrain ban peit da ki riew paidbah, hynrei imat kane ka la sdang hiang mynta. Kane ka jinglum pisa na ki trok ka la pynlong ia ki driver trok kiba na Assam ban pyrshah jur. Ha ka 12 bad 13 tarik ki la mut ruh ban pynlong ka ka strike hynrei ki la sangeh noh hadien ba ki SP ki la shimkhia.


Shillong, 18 Jymmang: U myntri ka shnong Nongkynbah, U Bah K Thongni, u la phah khubor lyngba ka email ba ha ka miet jong ka 16 tarik Jymmang 2016, ba ka lyer bajur ka la rat ia ka iing-skul jong ka Sharak Rit Secondary School, Nongkynbah ha kaba ia u tnum jong kawei ka iing, la rat ploi bad pynhap lyndang ha madan. Ha kane ka jingjia, ka mala kaba lai ka la lko pom bad baroh ki kamra ki la pra lut kynthup ia ka kamra Computer. Hynrei don bok ba ka iing, ka ba ar bad kaba kham heh ka lait na ka jingshah pynjot. U Myntri u la ong ba kane ka la wanrah ka jingeh ia ki bor pyniaid skul ban maramot kloi ia ka skul namar ka jingjulor ka la jur bha bad khamtam ba ka aiom slap ruh ka la hajan. Ym tang ka skul hynrei ki don kumba 5 tylli kiwei pat ki iingbriew kiba la shah ktah ha kane ka jingwan jong ka eriong ha katei ka miet. Ha kawei pat ka khubor, na ka liang jong U bah G G Bung Snaitang uba long u Secretary UDP Ranikor bad State Secretary jong ka UDP Central Body u la pynpaw ka jingsngewlem ia baroh kito ki longiing kiba la shah ktah ha ka Eriong. U la iathuh ba ha ka 16 tarik ki nongialam jong ka UDP Ranikor kynthup ia u bah P.K.Raswai, Pius Marwein, Bahdeng Wahlang, Golstar D. Shira bad kiwei kiwei ki la hiar sha ki shnong ki shnong khappud jong ka Ranikor Constituency ban leit ai jingiarap bad ki dang shim jingkhein ruh ban leit ai jingiarap sa ia ki shnong kiba hap ha Upland Area. U bah Snaitang u la phah ia kane ka khubor jong ka jongsngewlem sha baroh kito ki longiing bad u ong Ba ka UDP ka ia don ryngkat ban ia sngewsih lem bad phi ha kane ka jingshah pynjot jong ki bor ka mariang.


Shillong, 18 Jymmang: Ar ngut ki Muster Roll kiba trei hapoh PWD Sohiong Sub-Division ki la shah weng na ka kam jong ki bad ki la kynnoh ba katei ka jingshah weng jong ki ka dei halor ka jinghukum jong u myntri ba peit ia ka tnad Transport u bah HDR Lyngdoh uba dei ruh u MLA ka Sohiong. Kitei ki ar ngut kiba la shah weng kam ki dei kiba la tip kyrteng kum u Banshai Malngiang bad u Arson Malngiang. La hukum ia kitei ki ar ngut ba kim dei shuh ban dang trei da u ophisar jong katei ka tnad u R.S Syiem ha ka 1 tarik u iaiong. Haba kren sha ki nongthohkhubor mynta ka sngi u Banshai bad u Arson ki la pynsngew ia ka rikod kaba kila ia kren lyngba ka mobile phone bad u bah R.S Syiem ha kaba utei u ophisar u la ong Phi hap ban ia kren bad u Maheh ia katei ka kam katkum ka jingbatai kitei ki ar ngut ki la ong ba ia u bah HDR Lyngdoh la ju khot ieit ha katei ka thain kum u Maheh . U Banshai u la kynnoh ba la pynshit ban weng kam noh ia ki da uwei u briew uba dei u nongkyrshan radba hjong u Maheh uba la tip kyrteng kum u Tibun Jana , U Jana u la kynnoh ba namarba ngim thep vote ia u Maheh ha ki por elekshon, ngi dei ban shah weng kam noh u la ong. U bah Disparsing Rani u nongwad RTI haba kren sha ki nongthohkhubor u la ong ba ka jingshah weng kam kynsan kitei ki ar ngut ka dei ka jingpynkhei ia ka Minimum Wage Act jong ka sorkar pdeng bad kumjuh ruh ka jingpynbna jong ka sorkar lyngba u PWD Executive Engineer . U bah Rani u la ong ruh ba lyngba ka jingpynbna jong ka sorkar kaba ha ka 11 tarik u jylliew, 2014 ka la kren shai ba u Banshai u la rung ha ka kam ha ka 20 tarik u lber, 2009 bad ka tarik ba un shongthaint ka long 21 tarik u kyllalyngkot,2047 katba u Arson pat u la rung kam ha ka 3 tarik u lber, 2010 bad ka tarik ba un shongthaint ka dei ha ka 31 tarik u kyllalyngkot,2049 bad ia katei ka jingtip u la ong ba la ioh lum lyngba ka ai wad jingtip RTI Act 2005. Haba pynrem ia u MLA ka Sohiong u bah Rani u la ong ba kane ka dei ka sien ba nyngkong kaba la jia ha ka khana pateng ka jylla Meghalaya ha kaba ha ka jaka ba ki nongmihkhmat kin iarap ban pynioh kam ioh jam ia ki samla ba kyrduh kam hynrei la knieh noh pynban ia ka kam da u nongmihkhmat paidbah. U bah Disparsing u la ong ruh ba un sa wad jingtip lyngba ka RTI ban kylli ha kano ka kyndon ai la weng kam ia kitei ki ar ngut bad hato la u MLA u lah ne-em ban knieh noh ia ka hok ki paidbah.


Shillong, 19 Jymmang: Ka jingshah rem kput ka Congress ha kane ka elekshon MP shiteng samoi na Tura Lok Sabha, ka lah ban buh jingma shibun ia ka shuki jong u Myntri Rangbah u Mukul Sangma. Ka kam jong u Mukul u kum u Myntri Rangbah kan long kaban sa jwat tasam ia u ha kane ka jylla. Kawei pat ka jingeh kaban sa tynruh ia u Mukul kan long namar ba ha Assam, yn synshar da ka BJP kaban nym ai lad ia u ban thiah ban dem khamtam ka jingdon jong u Himanta Biswa Sarma. Bun kila pynpaw ba kane ka jingshah rem kput ka lok jong u Mukul, kan long ka jingleh bakla jong u ban pynieng ia ka ha kane ka por ba ka jing sngew synei jong u paidbah ka dang jur bha ia ka jingkhlad jong u PA Sangma. Khlem pep,ka BJP kan sa wanrah da u shabuk hangne ha Meghalaya kumba ka la leh ia ka sorkar Congress ha Arunachal Pradesh. Kane ka aiom ka dei ka aiom ka jingma bad jingdum ia ka sorkar Congress ha kane ka jylla Meghalaya.


Shillong, 19 Jymmang: Ka Regional Office jong ka State Bank of India, Dhankheti ka la khot ia ki samla kynthei bad shynrang kiba la pyndep ia ki Training bad kumjuh ruh ki ban dang leit sha ka Training ba kin wan ban sngap ia ka jingpynshai na katei ka Bank ban ai pisa ia ki ba kin seng kam lajong naduh ka T.50 hajar tyngka,T.5 lak tyngka haduh T.10 lak tyngka kaba kim donkam ban buh bynda lane ban pynshah kylliang da ki jingdon jingem jong ki. Katei ka dei ka skhimkaba la ai da ka sorkar pdeng na Delhi bad katei ka jingialang kan long ha ka 24 tarik mynta u bnai ha Umsaw,Sohiong East Khasi Hills ha ka por 11 baje mynstep. Ka bank ka la kyntu ia ki samla ba kin wan sha katei ka jingialang bad ba kin ym pynlehnohei ia kane ka kabu ksiar na bynta jong ki.


Shillong, 19 Jymmang: U kyrtong ka NPP U Conrad K Sangma u la pynliem toin ia ka kyrton jong ka Congress ka Dikkanchi D Shira haduh jan 2 lak vote eiei ha ka jingpynbna mynta ka sngi ia ka jingiathep vote shiteng MP samoi na ka bynta ka Tura Lok Sabha. U Conrad u la ioh 329497 vote, katba ka Dikkanchi ka ioh tang 137283 vote na ka 484127 vote. U Conrad u la jop da 192214 vote. Da kane ka jingjop, u Conrad un mih bujli ha jaka jong u kpa jongu u Purno A Sangma.Mar ia jop, u Conrad u la leit ban ainguh ha lum jingtep u kpa jongu, u PA Sangma. Ki paidbah na kylleng ki jaka ki la ai khublei ia tuid ban leit ai khublei ia u Conrad halor kane ka jingjop don burom jongu. Na baroh ki 24 konstitwensi, u Conrad u la khyrwait naphang ia ka kyrtong ka Congress lait noh tang ka Ampati kaba ka Dikkanchi ka jop salit ia u Conrad. Ka NOTA ka ioh haduh 16597 vote. Kaba pynjem daw ia ka Congress ka long ba baroh ki konstitwensi ba don ki MLA jongka, ki la shah pynliem lut ha u Conrad. Na ka konstitwensi lajong ruh ka Mahen draganj, ka lok jong u Mukul Sangma, ka Dikkanchi ka la shah pynbam jem ha u Conrad uba la tam shi hajar vote eiei. Ka Dikkanchi ka ioh 11201 vote, u Conrad u ioh 12301. Na Ampati, ka Dikkanchi ka ioh 11750 vote, katba u Conrad u ioh 9318 vote. Na konstitwensi u para jong u Mukul Sangma, u Zenith Sangma u la Conrad u la pynliem da 13709 ia ka Dikkanchi kaba ioh tang 8711 vote. Ka jingjop kput jong u Conrad ka la pyni ba ki paidbah jong ka Garo Hills ki dang ieid bad kynmaw ia u Purno A Sangma uba khlad noh dang shen. Ka Congress ka don 14 ngut ki MLA ha Garo Hills katba ka NPP ka don tang 2 ngut ki MLA, hynrei kumba ka paw na ka jingmih mynta, ka pyni ba ka bor ka NPP ka lah ban khie khlieh biang. Ia u Conrad la kyrshan da ka BJP, ka UDP bad ka GNC nalor ki MDC ka NPP bad ar ngut ki MLA. Ka jingjop jong u Conrad, ka pyni ruh ba ka jingsngew lem ia u PA Sangma ka trei borbah ha ki paidbah ka Garo Hills,wat hapdeng ka jingshah kynthah na u Myntri Rangbah u Mukul Sangma, ka lok jongu bad ka Congress.


Shillong, 22 Jymmang: Ka shnong Maw kdok ha kane ka sngi Saitjain ka la ioh ia ka iing Dorbar ba la tei ha ka jinglut kaba T. 14 lak eiei bad na kane la noh synniang T.3 lak na MP skhim ba la pynleh lem u MLA ka thainn u Bah TW Chyne bad baroh ka jinglut la sei hi da ka shnong. Ia kane ka iing dorbar bad kaba don lang ka ophis jong ka shnong, la plie paidbah da u MLA ka thainn u Bah Chyne ba la don ki riew rangbah, ki nongkitkam shnong bad ki paidbah. Haba kren lyngkot ha kane ka sngi, u sordar ka Mawkdok u Bah W Nongrum u la ong ba ka long kaba eh ban ioh jingiarap na ka MP skhim, namar ba lada ioh hap ban ai percentage ia kita ki briew kiba pynioh hynrei donbok ba ka shnong ka la ioh beit ia ka T. 3 lak lyngba ka jingiarap jong u MLA. Ka long ba eh ban ioh MP skhim namar ba hap ai percentage sha kiba ai ia ka skhim. Hynrei ngi khlem lut eiei namr ba la iarap pynleh lem u MLA , la ong u sordar ka Mawkdok. Katba u MLA u Bah TW Chyne u la ong ba ka shnong Mawkdok kan dei ka model village ha ka konstitwensin jongu namar ka jinglah jongka ban pyniaid kam kaba biang bad ka jinglong ryntih. Ha kiwei kiwei ki jaka, lada nga ai skhim 3 lak kin pynlut tang 2 lak hynrei ka Mawkdok nga iarap 3 lak, ki sei hi haduh 12 lak , la ong u Bah Chyne. U pynbna ruh ban ai jingiarap sa 2 lak ia ka shnong nalor ka shuki sa 200 tylli nalor kaba u la dep ai 100 tylli. U la ong ruh ba ia ka jaka peitkai ka madan ialehkai ha Mawkdok yn sa mang pisa noh ka sorkar ha une u snem ban shna ia ka hadien ba u la iai buddien ia ka. Ka shnong Mawkdok kan long kum ka Model village ha kaba kan long ka shnong kaba biang naduh ka surok, ka um bam um dih, ki skul, ki lynti iaid, bad kawei kaba nga dang thep ia ka projek ka long ban shna street light ha ka jinglut kaba T. 1 kur , la ong u Bah Chyne.


Shillong, 22 Jymmang: Ka jingbam smai jong U Sarbananda Sonowal, ha ka sngi hat majai, kan nym long ka jingkmen tang ia ki nongialam ka seng BJP ha Assam, hynrei, la iathuh ba la khot sngewbha, wat ia ki nongialam jong ka seng BJP na Meghalaya ruh, ba kin leit lang sha katei ka jingshah bam smai jong u myntri rangbah ka Assam. Ngin ia leit kumba 20,30ngut bad U President, un wan beit na Bangalore ong U Bah David Kharsati General Secretery jong ka BJP, haba iakren mynta ka janmiet bad U Rupang. La iathuh ba ka jingbamsmai jong U Sonowal, kan long ha ka por 3.30 nohsngi, ha ka sngi hat majai. Haba la kylli, ia U bah Kharsati, la kan don ne em ka jingiakren jong ki nongialam BJP bad u myntri rangbah ka Assam, ha katei ka jingleit ha kane ka kynti, utei u nongialam ka BJP, ula ong Kan nym don kano kano ka jingiakren ia mynta hi, hynrei kan shu long beit tang ka jingleit ban ia don ryngkat ha ka jingbam smai jongu, kum u myntri rangbah ba thymmai ka Jylla Assam . Ha kawei pat ka khubor, la iathuh ba u myntri rangbahduh, ula phah ktien, lyngba ki nongtrei jong ka seng, ba u kwah ba ki dkhot jong ka seng BJP, kin don lang ha ka jingialang paidbah, kaba un pynlong ha madan Polo, ha ka por 2.15 nohsngi bad halor katei ka phang, la sngewthuh ba ki dkhot jong ka seng BJP, ki la pynkhreh ialade, na ka bynta ba kin leit ban ia shim bynta shitrhem, ha ka sngi 27tarik Jymmang, kaba dei ka sngi jong ka jing wan iuh kjat nyngkong jong u myntri rangbahduh ia ka Jylla Meghalaya.


Shillong, 23 Jymmang: U bah Asuk Suting, 58 snem karta u la ioh ia ka National Award ( Cane and Bamboo)ha ka kyrdan kaba ar na ka Ministry of Textile ka sorkar India. Utei u rangbah u dei uba dkoh bad ka don jingduna ha baroh ar tylli ki kjat jong u hynrei u la iaid kylleng da kaba pyndon kam tang da u diengduh. Ubah Asuk u dei na ka shnong Bamkamar, kaba hap hapoh West Jaintia Hills District hajan ka shnong Ummulong. U la ioh ia katei ka khusnam na ka sorkar India namar ka jingtbit jong u ha ka kam thain jingthain da ki kti bad u dei ruh u briew uba trei shitom bha ha ka kam jong u. Ia katei ka khusnam la pynpoi hi sha ka shnong ba u sah lyngba ka post Office. La phah sha u ia ka sertiphiket ryngkat ka song pisa T.75 hajar tyngka bad katei ka pisa bad ka sertiphiket ka la poi ha ka 20 tarik mynta u bnai. Lah ban kdew ba ha u snem 2015 ka District Industries Centre Jowai bad ka Ministry of Textiles ka sorkar India ka la bei tyngka ia u Asuk ban long u nonghikai na ka bynta ban ai jnghikai ia kibriew jong katei ka thain ha ka kam thain jingthain . Halor ka jingnioh jong u ia katei ka khu snam, ka Khasi Disabilities Association Sengkmie hapoh ka jingialam u bah Starwin Kharjana kan sa pynkup burom ia u bah Asuk Suting khnang ba kan long kum ka jingpynshlur ia kiwei pat, namar ha ka seng KDA don bun ki briew kiba don ka jingduna ha ki dkhot met khamtam kiba duna ha ka bor iohi bad ha ka bor iohsngew ki ju kamai beit da kane ka kam thainn jingthainn ban kyrshan ialade bad ia ka ing ka sem. Katei ka seng ka la kyrpad ia ka sorkar Meghalaya ba kan thaw lad jingiarap ia kiba briew kiba don jingduna ha kidkhot met kiba don ka sap kyrpang kum u Asuk Suting.


Nongpoh, 24 Jymmang: Da kaba sngew khia halor ka jinglip khah khah jong ka bording ilektrik ha ka Dirtrik hi baroh kawei bad ka jingbym pynpoi tikna ia ki Bill Light sha ki katto katne ki jaka, mynta ka sngi ki nongialam jong ki saw tylli ki sengbhalang ka thainn Ri Bhoi, ki la leit syndon ban iakynduh ia u Bah E.L Chalam, Chief Executive Officers ka MPDCL, Western Circle, ha Umiam Ri Bhoi District. Ha kane ka jingleit ban iakynduh ia u Bah E.L Chalam, ki nongialam ba hakhmat jong ki sengbhalang ba kynthup ia ka Ri Bhoi Student Union (RBSU), Ri Bhoi People United Organization (RBPUO), Ri Bhoi People Movement (RBPM) bad ka Federation of Ri Bhoi People (FRBP), ki la ioh ban pynsngew ha u ia ki jingeh kaba ki nongshong shnong ka Them Ri Bhoi, ki ju iakynduh na ka por sha ka por na ka jingthud bad ka jinglip ba khah khah jong ka bording ilektrik. Ha kane ka sngi kitei ki nongialam seng ki la dawa ruh na u Bah E.L Chalam, ba un shimkhia halor jong kane ka jingeh bad ka jingsohsat kaba la iakynduh da ki paidbah jong ka them Ri Bhoi, na ka jinglip ba khah khah jong ka bording ilektrik, ha kajuh ka por ki la dawa ruh ban shimkhia ha kaban pynpoi tikna ia ki Bill Light manla u Bnai. Na ka liang jong u Bah Chalam, kum u heh ka MPDCL, Western Circle ha Ri Bhoi, la kular ban pynbiang ia ka bording bad kumjuh na ka bynta ban pynpoi tikna ia ka Bill Light, kumba la wan ujor da kitei ki kynhun sengbhalang, hynrei khyndiat u la pyni ruh ia ki daw bad nongrim kaba wanrah ia ka jingthud ha ka bording ilektrik, u la pynpaw ruh ia ka jingthmu jong ka MPDCL na ka bynta ban pynbiang ia ka bording sha baroh ki jaka ha ka distrik Hadien ba la dep ka jingiakynduh ia u Bah Chalam, na ka liang ki nongialam jong kitei ki saw seng ba kynthup ia u Bah R. Madur president ka FRBP, u Bah John Mawphniang general secretary ka RBPM, u Bah S.Mukhim general secretary ka RBPUO lem bad ki dkhot na ka RBSU, ki la rai ruh ban shim da ki lynti ba kham tyngeh lada kane ka jingdawa pynbiang bording kam seisoh. U Bah John Mawphniang, u la pynpaw ia ka jingsngewkhia halor kane ka jinglip ba khah khah jong ka bording ilekrik, kaba la wanrah ia ki paidbah ha ka jingeh kaba khraw khamtam ia kito kiba pyndonkam ia ka bording ilektrik bapher bapher. Ha ka jingshisha ka Ri Bhoi District, kam dei shuh ban mad ia ka jinglip khah khah jong ka bording ilektrik, namar kum ka distrik ka don haduh ar tylli ki jaka pynmih bording, hynrei ka long pat kaei kaei kaba pynnoh mynsiem ia ki paidbah ka distrik, namar watla ka don ia kitei ki jaka pynmih bording, hynrei ki hap ban mad ia shibun ki jingpynthud ha ka liang jong ka bording ilektrik, ong u Bah John Mawphniang. Namarkata, ngi kyntu ia ka MPDCL ba kan shimkhia na ka bynta ban pynbiang ia ka bording ilektrik ha baroh jong ka Distrik bad ha kajuh ka por ki la kyntu ruh ba kin ai ia ka jingpyntip lypa sha ki paidbah lada ki thmu ban pynlip ia ka bording, u la bynrap Kum ka synjuk jong ki saw seng ba kynthup ia ka RBSU, FRBP, RBPM bad ka RBPUO ki la byrthen syndon da ka jingialang paidbah lada kane ka jinglip khah khah jong ka bording ilektrik kim sangeh.


Jowai, 24 Jymmang: Mynta ka sngi ka kynhun ki nongialam bad ki dkhot ka FKJGP- Jaintia Hills ha ryngkat ki rang bah shnong bad ki nong ialam shnong hapoh ka lama jong ka Sanshnong Development Committee jong ka thainn Namdong ki la leit ban jurip ia ka Namdong PHC bad la lap ba katei ka PHC kam don satia ia u Doctor lait noh ka Doctor Ayurvedic bad u Doctor bniat (Dentist). Katei ka PHC kam don Doctor MBBS naduh ba u Doctor u la leit ban pule pyntbit shuh shuh. Ngi la ioh ia ki jingujor na ki paidbah bad halor ka jingujor ba um don doctor bad um ju kham ioh dawa, ngi la rai ban jurip ia katei ka jaka ai jingsumar , la ong u Tuesday Lytep, President ka FKJGP JH. Ha katei ka jingjurip la lap ba ka Namdong PHC ka la dep ioh ia ka building kaba heh ha ryngkat ki jaka sah ki nongtrei naduh u Doctor bad ki Nurse, na ka bynta ban kyntiew kyrdan ia ka sha ka CHC, hynrei namar ba ym pat shym la plie ia katei ka CHC, katei ka jaka ai jingsumar ka dang treikam haduh mynta tang kum ka PHC. Ki Nurse kiba dei ban trei hapoh katei ka PHC, la shu kynriah shawei pat bad katei ka PHC ka dang duna nongtrei na kawei ka por sha kawei pat. Na ka liang ka FKJGP bad ka Sanshnong Development Committee ka la ong ba kan leit ia kynduh ia ki bor ba halor jong ka tnad ka koit ka khiah ban pynsngew ha ki ia ki jingeh kiba ki paidbah ki ia kynduh ha katei ka jaka ai jingsumar. Ki nongtrei hapoh katei ka PHC, ki la pynpaw ruh ba ki ia kynduh jingeh shi katdei eh ha kaba iadei bad ki dawai, namar ki nongpang kiba wan shim dawai ki bun, katba ki dawai pat ki duna. Nalor ka jingduna ki nongtrei, katei ka jaka ai jingsumar ka ia kynduh jingeh ruh ha ka bording bad ka um. Lada don ka bording, ka um ruh ka biang, hynrei lada thut ka bording, ka PHC kam ioh um satia namar ka shaniah beit ha u Motor ban tan ia ka um na ka bynta ki jingdonkam ha katei ka PHC. Na ka liang u Presidentka Sanshnong Development Committee, u DS War u la kyntu ia u local MLA uba dei ruh u Myntri sorkar ban shimkhia ban peit ia ka bha ka miat jong katei ka PHC khnang ba ki paidbah ka thainn kin ioh myntoi.


Shillong, 24 Jymmang: Ka KHNAM Youth Wing mynta ka sngi ka la dawa na u myntri tnad bording ka jylla u Clement R Marak ba ka sorkar lyngba ka tnad MeECL ba ka dei ban sei madan noh ia ka result kaba la shu set kut la san snem jong ki kam jaguli. U Myntri u la kular khot jingialang noh ia ki ophisar ka MeECL bad ban sei madan noh ia ka result hapoh shi taiew , la ong u President ka KHNAM Youth Wing u Bah Thomas Passah hadien ba la iakynduh ia u Myntri mynta ka sngi. Kine kiba ialeh ia ka kam jugali kaba lait 306 tylli ki la dep ialeh ia ka eksamin naduh u snem 2012 hynrei la san snem khlem pat ioh result, la ong u president ka KHNAM. Kaba lyngngoh ka long ba ha une u snem 2015, la pynialeh eksamin ia ka kam Junior Engineer (JE) , Assistant Junior Engineer (AJE) kiba don kumba 34 tylli hynrei tang ha u bnai Nohprah, ki la dep pynbna ia ka result katba ia ka kam jugali kaba rit ruh haduh san snem ruh kim pat lah ban pynbna. Lada ka ong bym don pisa ban thung kam ia ki jugali, balei ia ki JE, AJE pat ka thung wut wut, ka ioh pisa naei , la ong u Bah Passah. Ka KHNAM ka la ong ba u Myntri um shym la pynshai ia kaei ka daw ba pynslem ban pynmih ia ka result wat hadien san snem ruh. Ha ka jingshisha, ka KHNAM ka la dep iakynduh teng ia u Myntri bording ha u bnai Iaiong ba la dep hynrei ka jingbym ioh jubab, ka la pynlong ba kin iakynduh biang mynta ka sngi. U Bah Passah u la ong ba kin ap ia ka kular jong u myntri shi taiew aiu ka sorkar kan leh halor kane.


Shillong, 24 Jymmang: Ki nongialam ka KSU Nongthymmai Circle ki la leit ba pynsangeh ia ka jingpynshisha ia ka kyrteng ki nongthep vote kiba don kyrteng ha ka Electorall Roll ha ka shnong Them Basuk ne ka Happy Valley. Ka KSU ka la leit ban pynsangeh na ka daw ba ki Booth Level Officer (BLO) kim shym la leit rung ha man la ki thliew iing hynrei ki la pynlong ha kawei ka kamra iing ha katei ka shnong ha ka ing jong uwei u bar jylla uba la tip kyrteng kum u Padom Rai.Ka KSU ka la ong ba lada dei ban pynshisha naba shong ruh la dei ban pynlong ha ing dorbar ne ha jaka paidbah hynrei lapynlong pynban ha ing jong u bar jylla. U Organising Secretary katei ka seng u samla Richard Mawkhiew, ula ong ba ha u bnai ba la dep, ka seng kala leit iakynduh ia u Deputy Commissioner ka East Khasi Hills u bah PS Dkhar ban pynsngew ba ki BLO ki pynlong ia ka jingkhmih bniah ia ka kyrteng kiba mih ha ka Electoral Roll ha ka iing ka sem jong ki riewshimet bad na ka liang u DC ula pynthikna ba ka jingkhmih ia ki kyrteng dei ban leit ha man la ki thliew iing bad ym dei ban pynlong ia ka jingpynbeit kyrteng ha ka iing ka sem jong uno uno u riewshimet, hynrei dei ban pynlong ha ki Pooling Station. U samla Mawkhiew u la ong ba tang mar ia ioh jingtip ba ki BLO ki pynshisha kyrteng da kaba shu shong ha ing jong utei u bar jylla mar mar ki dkhot ka KSU ki la leit sha katei ka jaka ban pynsangeh shisyndon bad u la iathuh ba ki la ia kren ruh bad u DClyngba ka phone bad u la ong ba un bthah ia ki BLO ban leit rung ha manla kila thliew ing briew. Utei u samla u la ong ba lada kum katei ka kam kan dang bteng ka KSU kan iai ieng pyrshah beit.


Shillong, 24 Jymmang: Ka Public Accounts Committee jong ka Meghalaya Legislative Assembly mynta ka sngi ka la thaw da ka komit ba kyrpang ban tohkit ia ka kam kaba ia dei bad ka jingsiew bai jaka kaba da ki klur tyngka sha ki briew ki bym dei hok ki trai, ia katei ka komiti yn khlieh da u Chief Secretary ka jylla. U Chairman jong ka PAC u bah Paul Lyngdoh u la ong ba ka ophis jong ka Deputy Commissioner ka ri-Bhoi district ka la siew ia ka bai jaka sha ki briew ki bym dei hok ki trai jaka hynrei kiba shu kam ialade kum ki trai jaka kaba la shim ban pynheh ia ka kad liengsui ha Umroi. U bah Paul u la ong ba u Chief Secretary u K.S Kropha u la u la kular ha ka PAC ba un ialam ia ka kynhun tohkit ban lap ia ki ophisar kiba siew bai jaka khlem da tohkit bha bad khlem da pynshisha janai la ki briew ba ki siew ki dei hok ne em ki trai jaka. U bah Paul u la ong ia ka ripod katei ka komiti u Kropha kan sa phah kham kloi. Lada jia ba ka komiti ka lap ba ki ophisar ki donkti ha ka kam be-ai yn sa pynngat ha ki kam pynkhei ai namarba kat katei ka pisa ka dei ka jingduh nong ba khraw ia ka jylla.


Shillong,24 Jymmang: Tang ka lyer jong ka jingwan jong U Narendra Modi, myntri rangbahduh ka India, ka la biang ban pynsynjor ia ka shuki jong U Mukul Sangma myntri rangbah jong ka Jylla. Katba ki bor pyniaid District, ki dang ker da ki siej ia ki surok bapher jong ka nongbah, ki dang sar ia ki niut ki nier kiba don ha ki rud surok bad ki dang kyrshut ruh ia ki kynroh, kiba don hajan ka Raj Bhavan, kumta hi ruh, la iohi, kumba ka jing ia sdang ban sar ia ki jaboh jabain, ki niut ki nier, ka la iaid ruh shakhmat ha ka sain pyrthei poh iing jong ka seng synshar ha ka Jylla, ka seng Congress. Ki lad khubor, ki iathuh, ba wat la U President ka MPCC, U Bah DD Lapang, nangta ruh U Ma Vincent Pala, ki dang don mynta ka sngi ha Delhi, hynrei U Mukul Sangma, u bym shym la ia kynduh satia ia ka Sonia Gandhi, nongialam ba heh duh jong ka seng Congress, ula wan phai noh sha Shillong bad ynda poi ha Shillong, ula leit jar jar sha la iing, kaba don hajan Polo, bad um shym la leit rung satia ha Secreteriat. Ki lad khubor kim pat lah ban pynthikna la u Dr.Mukul u ia kynduh myntri sorkar ne MLA Congress ne-em ha ingsah jong u, hynrei la ong ba haduh ka por 5 baje janmiet ruh la iohi ba kiba bun ki myntri sorkar khamtam kiba kham iajan paralok bad u ki dang don hapoh Secretariat. Ki lad khubor napoh Secretariat ki la iathuh ruh ba naduh ka por ba u myntri rangbah u bunkam ban ialap elekshon ia ka lok jong u haduh ka sngi ba la kut ka elekshon bad wat hadien ba la pynbna ia ka resol elekshon haduh mynta u myntri rangbah ka jylla um pat iuh kjat hapoh Secretariat kaba la jan dap shibnai eiei mynta. Haba wad jingtip ia kawei pat ka kynhun kaba dawa bujli nongialam bad kaba dawa ban khot jingialang CLP la ka don ne-em ka jingiakynduh jong ki mynta ka sngi, hynrei ki lad khubor ki la iathuh ba ka jingiakynduh jong ki kam long thikna naba ka don lyngkhot lyngkhot kaba ym lah ban ithuh. Kiwei pat ki lad khubor, ki iathuh ba u myntri rangbah, u don jingthmu ban leit aiti noh ia ka shithi iehnoh kam jongu sha U Lat mynta hi ka sngi, hynrei, haba la wad khubor, na Raj Bhavan, la iathuh ba kat haduh ka por 9.30 mynta ka miet, U Sangma, um shym la kren satia, lane um shym la leit mih satia sha ka iing sah jong U Lat ka Jylla.


Shillong, 25 Jymmang: Ka jingiakhih hapoh ka sem Congress ha Meghalaya ka la jur bha ha kine ki sngi ban dawa weng noh ia u Mukul Sangma kum u Myntri Rangbah ka jylla hadien ba la shah rem kput ka lok jongu ha ka elekshon MP shiteng samoi na Tura ha u kyrtong ka NPP u Conrad K Sangma. Ka khubor ba la ioh lum, la iathuh ba ka jingialum jingialang hapdeng ka kynhun jong u Mukul Sangma bad ka kynhun jong kiba pyrshah ia u, ka la long ha ki jaka ba kham kynjah bad barieh. Hynnin ka sngi, la ioh jingtip ba u myntri rangbah u Mukul Sangma u la lum jingialang ha iing sah jongu hynrei ym tip ka jingialang ka long ha kano ka dur, bad kumjuh ruh ka la don ka jingiakynduh jong ki MLA mynta ka janmiet ha kaba la ong ba u MP u Bah Vincent H Pala u la wan poi na Delhi ban ai ia ka khubor ia ki MLA pyrshah ia u Mukul. Hynrei, la ioh jingtip ba lada kin pynkhyllem shisha ia u Mukul Sangma, ka kyrteng jong u Myntri Rangbah ba mynshwa u Salseng C Marak ka don ha ka thup kyrteng ba nyngkong ban shimti ia ka kam nongialam ba thymmai. La pyrshang ban phun ia ki MLA ka Congress naduh u president ka MPCC, ki myntri bad MLA Congress hynrei kim shim phun satia hynrei ka khubor kaba ioh na ki briew ba iajan bad ki myntri sorkar ka Congress, ka long ba ka la don ka jingiakren bad ki katto katne ba ka kam nongialam ka lah ban leit sha u Marak lada don shisha ka jingkylla tangba ka khubor kaba khadduh kan long ba kin ap na ka jingbthah ka AICC. Ha kawei ka khubor, la ioh jingtip ba u Mukul u lah ban leit risain noh na ka kam myntri rangbah hynrei haduh mynta ka jingiakhun ka dang iaid hapdeng jongki.


Nongpoh, 26 Jymmang: Ki nongialam khmat jong ka Hindu Society, Nongpoh, ki la pynpaw ia ka jingpyrshah kaba jur halor ka jingshah pynpra jubor bad khang syndon da ki katto katne ngut ki briew ia ka jaka Thang Briew kaba don harud jong ka surok bah 4-lane hajan ka shnong Pahamrioh, Ri Bhoi District. Haba iadei bad kane na ka liang u Unteshwar Singh, President ka Hindu Society Nongpoh, u la ong ba hadien ba ki la iohpdiang ia ka shithi kaba don ia ka muhor ka Raid Nongkhrah bad ka Sign jong u Bah D. Syngkli, uba dei u General secretary ka Raid Nongkhrah, Nongpoh Elaka Sirdarship bad ha katei ka shithi la kam ba ia katei ka jaka Thang Briew kaba don ha kjat jong u Lum Lawkyntang jong ka Raid Nongkhrah, ka dei kaba la long trai da u Bah Rodney Syngkli. Haba kren sha ki nongthohkhubor, u Uteshwar Singh, u la ong ba ka Hindu Society Nongpoh, ka dap da ka jingsngewkhia halor jong katei ka jingshah pynpra bad shah khang syndon ia katei ka jaka Thang Briew , khlem da don kano kano ka jingpyntip sha ki nongialam jong ka Hindu Society Nongpoh. U la ong ruh ba ka Raid Nongkhrah, ha u snem 1999 ka la dep ban ai ia ki kot ki sla ban pynshisha ba ia katei ka jaka Thang Briew kaba don ha 29 Mile, Pahamrioh, la lah ban longtrai da ka Hindu Society ban pynlong ia katei ka jaka kum ka jaka Thang Briew , na ka bynta ban thang ia ki metiap, hynrei mynta ka long kaba pynlyngoh ba hadien ba la ioh pdiang ia katei ka shithi kaba kam ba ia katei ka jaka la longtrai mynta da u Bah Rodney Syngkli, ong u Uteshwar Singh. Hadien ka jingshah pynpra bad shah khang ia katei ka jaka Thang Briew, ka Hindu Society Nongpoh, ka shem jingeh lada wan kino kino ki jingiap jong ki briew na ka Niam Hindu, namar kim don jaka ban thang ia ki metiap hadien ka ka jingshah pynpra noh ia katei kaba la don slem ha katei ka jaka, la bynrap u Uteshwar Singh.Haba shimkhia halor jong kane, na ka liang jong ka Hindu Society ki la buh syndon da ka FIR ha Nongpoh Police Station, pyrshah ia u Bah Rodney Syngkli bad ia u Bah D.Syngkli secretary ka Raid Nongkhrah, hadien ka jingpynpra bad ker ia katei ka jaka Thang Briew , ha kajuh ka por ka Hindu Society Nongpoh, ka la dawa na ki bor jong ka Ain ba kin leh katkum ki kyndon jong ka Ain pyrshah ki kitei kiba donkti ha katei ka jingpynpra bad khang ia ka jaka Thang Briew kaba don ha 29 Mile Pahamrioh.


Mawryngkneng, 27 Jymmang: Ka Dorbar shnong Mawryngkneng,Khyrim Syiemship,East Khasi Hills District hynnin ka sngi ka lah pynkupburom ia ka samla Barimika Myrboh, kaba lah ioh ia ka kyrdan kaba san ha ka merit list bad kyrdan ba ar ha ka Tribal List ha ka examin HSSLC (Commerce) na ka skul Maw ryngkneng Higher Secondary School, Maw ryngkneng. Ha kane ka sngi pynkupburom la wan ia sakhilang da ki paidbah nongshong shnong kynthei bad shynrang jong ka shnong Mawyngkneng bad ia kane ka jingialang pynkupburom la pyniaid da u bah Diban Nongpluh, Chairman Education Committee Dorbar Shnong Mawryngkneng. Ha kane ka sngi pynkup lah ioh jingkren na u bah Just Grain Myrboh u dkhot jong ka Executive Committee jong ka Dorbar Shnong Mawryngkneng , I kong Wealthy Nongpluh, Principal Mawryngkneng Higher Secondary School bad u bah Peter J Lawai, Sordar Dorbar Mawryngkneng bad la ioh ruh ka jingkren na I samla Barimika Myrboh Ha ka jingkren jong u bah Peter J Lawai, Sordar shnong Ka jingtreishitom ka jingi samla Barimeka ka lah wanrah ka jingsarong kaba khraw ia I samla Barimeka Myrboh I ba lah poi sha ka kyrdan ba 5 jong ka exam SSLC jong ka MBOSE bad kane ka kyrdan kaba I lah ioh ka lah wanrah ka burom ym tang ia I ne ka iing ka sem hynrei ka lah ka burom ia ka shnong , ka thainn bad ka jaidbynriew hi baroh kawei Kum ka jingaimynsiem ia ka samla Barimeka Myrboh ka Dorbar Shnong ka lah rai ban iarap ia kane ka samla ban siew ia ka bai rung, na bynta ka lai snem ne na ka bynta ka Degree Courses ka jongka bad ha kane ka sngi ka Dorbar shnong ka lah noh syniang 10,000/- (Shiphew hajar tyngka). Kumban shu pynkynmaw ba ka samla Barimika Myrboh, ka dei ka khun jong ka Kong Sdoid Myrboh bad U Bah Trade Ryntong ba wan na ka longiing kaba duk bad iba shong ba sah hapoh Mawryngkneng Nongdawah haba ki kmie ki kpa ki dei tang ki nongrep hynrei pynban ka jingduk jingkyrduh ka khlem lah ban khanglad ia ka, ban poi sha kane ka kyrdan.


Shillong, 27 Jymmang: U myntri rangbah duh ka ri, U Narendra Modi, lashai ka sngi dang step un mih na Shillong ha ka por 7 baje mynstep ban leit jngoh ia ka law kyntang kaba don ha Mawphlang. Haba ia kren bad u Lyngdoh jong ka Hima Mawphlang u la ong ba u Modi un wan jngoh ia ka Law kyntang bad ki sawkun sawkun jong ka.


Shillong, 27 Jymmang: La-ar bnai tam ka Tamabil kam shyla ioh bording namar ka jing khyllem ki nar ilektrik bad ka jingdkut lyngkhot lyngkhai ki waiar kiba la paw ha lynti syngkien. Uwei u rangbah na ka shnong Umsyiem uba trei kam khaii ha Tamabil u la phah jingthoh bad ka dur sha u Rupang lyngba ka Whattapp ha ka 25 tarik mynta u bnai ha kaba u la thoh ha ka jingthoh kaba jrong shaphang katei ka jingjia. Utei u rangbah u la ong ba katei ka jingpar ki waiar ha lynti bad ha surok bah ka buh jingma ia ki paidbah ba iaid ba ieng bad ka pynlehrai ruh khamtam ba ka Tamabil ka dei ka jaka ba ki nongwan jngohkai pyrthei ki wan ban peitkai ia katei ka kad bah hapdeng ka India bad ka Bangladesh.


Shillong, 27 Jymmang: U Myntri Rang bahduh ka ri u Narendra Modi u la ong ba ka Dong Mihngi ka dei ka khyrdop jong ka South Asia ban kyntiew ia ka ioh ka kot jong ka ri. Ha ka jingkren jongu mynta ka sngi ha ka jingialang ha Polo, u Modi u la ong ba ka Dong Mihngi ka dei ka thainn kaba don kyrhai ki spah. U la ban jur ia ka Act East Policy kaba ka sorkar pdeng ka la buh thong ban kyntiew ia kane ka thainn kaban ryngkat kyrdan bad kiwei ki bynta ka ri. U la ong ba ka nongbah Gangtok ka jylla Sikkim ka la ioh ia ka nam kum ka nongbah kaba khuid tam ha ka thainn bad kum ka jylla ba lait na ka sboh dawai ne ka Organic State ha ka ri. Ka NE ka dei ka thainn kaba riew spah bad kan long kum ka Organic Food Basket jong ka India da kaba bud ia ka lynti na ka jylla Sikkim ban kyntiew ia ka ioh ka kot jong ki nongrep , la ong u Modi. Ha kane ka sngi la sam khusnam ruh sha ki nongjop ka Swachh Bharat Abhiyan, sha ka shnong Mission Compound kum ka dong ba khuid tam ha nongbah bad ka Laitumkhrah Main Road ka la ioh ia khusnam kum ka jaka iew kaba khuid tam. Shwa ban ai jingkren, u Myntri Rangbahduh u la iakynduh ruh ia ki Self Help Group kiba wan na kylleng ki jylla ka Dong Mihngi. Shwa ia kane, u Myntri Rangbahduh ka ri u ha ka jingkren jongu mynta ka sngi ha ka jingialang kaba 65 jongka ha State Convention Centre, Shillong, u la ong ba ka North Eastern Council (NEC) ka donkam ban thaw dur thymmai kaban biang naduh shadong kaba la seng ia ka naduh u snem 1972. Ban pynurlong ia ka jingangnud jong ki paidbah, ka long kaba donkam ban peit thymmai ia ka jingtreikam ka North Eastern Council , la ong u Modi. U la ong ba ka North Eastern Council ka dei ban pynleit jingmut halor ki mat kiba dei ia ka ioh kam ioh jam, bad ban hikai seng kam ia ki samla. Shi bynta na ka Act East Policy, ka sorkar kan pynleit jingmut ban wanrah ia ka thainn ha ka jingiaryngkat kyrdan bad kiwei ki bynta ka ri da ki surok ba bha, ki lynti rel, ki telephon bad ki lynti rel , la ong u Modi. U la ong ba ha kane ka mang tyngka ka sorkar pdeng ka mang T.30,000 klur ia ka thainn mihngi. Ka sorkar pdeng kan bteng ban bei pisa ha ka dur 90:10 ia ki jylla ka Dong Mihngi bad 80:20 ia ki bym dei ki skhim ba kham kongsan. U la ong ba ka sorkar pdeng ka la thaw ia ka National Highways and Infrastructure Development Corporation ban shna ia ki lynti synkieng, surok ha kane ka thainn. U la ong ba haduh mynta la pyntreikam 34 tylli ki projek surok ha kane ka thainn ha ka jingjrong kaba 1001 kilometre ha ka jinglut kaba T. 10,000 klur. U la ong ba bun ki samla na kane ka thainn ki dei ba kren da ka phareng bad kan long kaba biang ban buh da ka karkhana BPO.


Shillong, 27 Jymmang: Ha ka jingwan jngoh ba nyngkong eh jongu, u Myntri Rangbahduh ka ri u Narendra Modi u la kren bha ia ka jingpawnam ka jylla Meghalaya ha ka jingialehkai kynjatbol kaba la pynmih ruh bun ki nongialehkai. Ka Dong Mihngi ka dei kaba paw bha ha ki kam ialehkai khamtam ka jylla Meghalaya ha ka jingialehkai kynjatbol. U Eugenson Lyngdoh, u Aiborlang Khongjee, u Marlangki Suting ki dei ki nongialehkai ka ri , la ong u Myntri Rangbahduh ka ri haba kren paidbah ha ka jingialang kaba long mynta ka sngi ha Madan Polo, Shillong. U la plie ruh ia u mawnongrim ban shna ia ka madan ialehkai ha Ampati kaban bei pisa da ka DoNER ha ka jinglut kaba T. 3,820.68 lak. U la ong ba ka sorkar India kan pynthikna ban kyrshan ban kyntiew ia ki jingialehkai ha kane ka thainn khamtam ka kynjatbol ha Meghalaya. Ka Meghalaya ka don shibun ki sports club bad ka jingpynlong ia ka jingialehkai ban kyntiew ia ka jingialehkai kynjatbol ,la ong u Modi. Kane ka jingkren jongu Modi ka la pynshong shit ia ki paidbah kiba wan ha kane ka jingialang bad risa shaw.U Myntri Rangbahduh u la ong ruh ba ka India kan sa pdiang lashem snem ia ka lympung U-17 FIFA World Cup bad kane ka dei kawei ka lynti ban kyntiew ia ka jingialehkai ha kane ka ri. Shwa ia kane, na ka liang u Myntri Rangbah ka jylla u Dr Mukul Sangma u la ong ba ka jylla Meghalaya ka dei ka iing jong ka kynjatbol jong ka thainn. Ban kyntiew ia ka jingialehkai kynjatbol, ka sorkar jylla ka la pynmih ia ka Football Mission, la ong u Mukul.Ia kane ka stadium ban shna ha Bolsalgre Banduraja bah eh 16 akar na ka skhim Non Lapsable Central Pool of Resources (NLCPR) ha ka jinglut kaban long haduh T. 3,820.68 lak bad T. 3,468 lak la bei da ka sorkar jylla.


Shillong, 29 Jymmang: Ha kaba iadei bad ka jingpynshai jong ka National Highwayand Infrastructure Development Corporation Limited (NHIDCL) ba kam dei ka jingthmu ban tih uranium ka long kaba ialam bakla ia u paidbah ka thainn West bad South West Khasi District. Kat kum ka kyrwoh khubor ba la pyllait da u Nickson Dohling Organizing secretary jong ka HYC ka long kumne kat kum ka RTI ba la ioh da ka HYC ka paw shai ba ka jingthmu ka long beit ban pynsuk ia ka UCIL ban ioh khlong ia u Uranium,bad ka jingkylli kaba mih ka long kumno ka NHIDCL ka nud ban thok pyllein pyllein ia ki paidbah katba ia ka jingmut ba shisha jong ki la dep iohi lyngba ka RTI. Kaba kham ka long ba ka jubab kat kum ka RTI jong ka HYCkam sngewphylla ei ei ia ka jingpynshai jong ka NHIDCL namar kane ka kompeni ka dei ka wei na ki tnad bad bynta ba dang khmih hi da ka sorkar pdeng bad kane ka paw shai ba kane ka paw shai ba ka don ka jingiasylla narieh narieh bad ka kynhun tih Uranium kiba dei ki Agent jong ka UCil. Kumno yn pynsngewthuh bakla ia ki paidbah balui lui khnang ba ka jingshna ia kane ka surok 2 lane kan urlong noh,ka HYC ka kwah ban buh jingkylli ha khmat u paidbah khnang ba un shai bad tip ia ka jingshisha ba balei ka RTI ba ioh da ka HYC ka iapher na ka jingpynshai ka NHIDCL bad ka seng kam ngeit ba kat u Public Information Officer jong ka tnad ai jingtip bad u C.W Momin Chief Engineer (NH), PWD (Roads kin shu thok ia ka jingpan RTI ka HYC. Ka seng ka ngeit ba kane ka dei ka kam thok kam shukor jong ka NHIDCL ban ialam bakla ia u paidbah.,ong ka kyrwoh khubor na u Organizing secretary ka HYC.


Shillong, 29 Nailar: Ka kong W. A Booth, Chief Controller of Examination, MPSC, ka la ujor sha ki pulit ba ka la ioh jingthoh lyngba ka Googles Alert ba la pyntip ia ka ba la don ba plie tuh ia ka email jong ka kaba don bun ki jingthoh kiba buhrieh jong ka MPSC.


Shillong, 29 Nailar: U President ka Meghalaya Pradesh Congress Committee, ula thung mynta ka sngi, ia U bah AL Hek, MLA kum U Vice President jong ka Meghalaya PCC, ha ka jaka jong U bah Ronnie V.Lyngdoh, uba la ioh rung kum u myntri sha ka sorkar Jylla. U Bah DD Lapang, ula thung ruh ia U bah WK Kyndiah, ba un long kum uwei na ki General Secretery jong ka Meghalaya PCC bad katei ka hukum, kan trei kam naduh mynta ka sngi. Na ka bynta katei ka jingthung kam Vice President ia U bah AL Hek, une u nongthoh, ula phone ia U bah Hek, ban kylli halor ka jingsngew jong, hynrei, ym shym la ioh iakren satia, namar ba u pynlip ia ka mobile jongu; hynrei na ki khubor ba iajan bad u, la iathuh ba utei u myntri barim jong ka sorkar Jylla, un nym sngew myntoi satia ban shimti ia katei ka kam Vice President jong ka Meghalaya PCC.


Shillong, 29 Nailar: Ka Civil Society Women s Organization (CSWO) ka la thep jing-ujor biang da ka PIL ha kane ka sngi Nyngkong ha ka Meghalaya High Court ban bret noh ia ka rai jong u Lat ka jylla ban pynksan ia ka kam bat ar kam ba kam hap ha ka ain mait kyrteng ia u MLA ba long MDC. Ha ka jingujor ka CSWO, ka la dawa ba dei ban pynduh noh ia ka Prevention of Disqualification (Members of Legislative Assembly of Megha-laya) (Amendment) Act, 2015 bad ban pynbna ba ka Entry 9 jong ka Act, 1972, kaba don mynshwa ha kane ka ain, dei kaba bakla ba la pynksan da u Lat kaba palat ha ka bor jongu. Ha kane ka PIL thymmai, ka CSWO ka la pynngat lang ia ar ngut ki MDC ka Garo Hills Autonomous District Council ba long MLA kynthup ia u Brigady Marak bad u Cherak W Momin nalor ki 8 ngut ki MLA/MDC ha kane ka JHDAC bad KHADC. U Marak bad u Cherak ki bat ruh mynta kum ki parliamentary secretary ha kane ka sorkar MUA-II. Ha ka PIL ba la thep ha ka Meghalaya High Court, ka president ka CSWO kong Agnes Kharshing ka la ong, Ka hukum jong u Lat ban pynksan ia ki MLA/MDC ba bat ar kam ba dei ban pyndam noh bad ki dei ban hap ha ka ain mait kyrteng katkum ka Rule 17 (1)(a) jong ka Assam (Meghalaya) Autonomous Districts (Constitution of District Councils) Rules, 1951 bad katkum ka Article 191 (1)(a) ka riti synshar ka ri . Ka la ong ba kam ju don kano kano ka hukum ba la pynmih da u Lat ha kaba iadei bad ka jingpynduh ne pynneh ia ki MLA/MDC katkum ka Rule 17 (1) (a) jong ka AD Rules, 1951 kaba u la dei ban pyndonkam da ka Rule 18. Ia ka jingthoh ba la phah sha u Lat barim ha u snem 2014 ba long u KK Paul ban pan jingshai halor kane, ym shym la pan jingshai eiei na ka Election Commission of India (ECI). Ka Kong Kharshiing ka la ong ka sorkar jylla bad ka District Council, ki tip ia ka ain mait kyrteng ha ka Rule 17 (1) (a) jong ka AD Rules, 1951 bad ka Article 191 hynrei kim shym la leh ban pyntreikam.


Shillong, 30 Nailar: La kumba hiar kynsan ka ioh ka kot khamtam ha ri Lum Jaintia namar ka jingshah khang dewiong, ka la hiar ruh ka kamai kito ki nongshong dukan kiba ju shongdie jingdie ha syndah ka Robert Hospital, Shillong. Ka jingpoi duna ki nongpang hapoh katei ka Hospital khamtam ha une u snem, mynta ka la ktah jur ia ki dukan sha dukan ja, ki dukan die jingbam bad kiwei pat ki nongdie jingdie ha kaba ki la iathuh ba ka iew ka hat jong ki kam ler shuh mynta, namar ka jingduna palat ki briew ym kumba ju long ha ki por mynshuwa. U nongthohkhubor u la leit peit ia ka jingrung jingmih ki briew hapoh katei ka hospital ha ka por ba la pyllait ban peit nongpang bad la iohi ba ka la pher shibun bad ka la i dait thah jar jar, ym kumba ju long mynshuwa. U nongthohkhubor u la kylli na ki briew kiba ju don ha katei ka jaka, naduh mynno ka la jia katei ka jingkynjah briew hapoh Robert Hospital, ki la iathuh ba dang khyndiat por mynta hadien ba la mih ki kynrum kynram hapdeng ki nongtrei katei ka Hospital bad ki bor pyniaid. Nalor ki nongshong dukan ka la ktah ruh sa ia ka kamai ki nongniah Taxi, kiba ju ieng baroh shikatta hakhmat katei ka hospital ban ap nongleit nongwan bad ban ap ban leit buh ia kiba dang mih na hospital, la iohi ba ha katei ka jaka ba ieng ki Taxi ruh ym don Taxi shuh mynta kiba ieng lain bad ki la iathuh ba kam myntoi shuh ban ieng pynjynjar ialade naba ym don briew shuh. Katkum ka jingiathuh ki briew kiba ju im kamai da kaba shong die jingdie ha syndah ka Robert Hospital, ki la ong ba mynshuwa ha ka shisngi la iohi ba ki kali nongpang ki rung wut wut hapoh katei ka hospital ban wan buh nongpang hynrei mynta tyngkhat wei ar ngut kiba rung. Lah ban kdew ba khyndiat bnai mynshuwa ka la mih ka jingbym ia sngewthuh jingmut hapdeng ki nongtrei ka Robert Hospital bad ki bor pyniaid jong ka ha kaba ki nongtrei ki la mih paidbah ban ia khih bad ban pyrshah ia ki bor pyniaid da ka jingkynnoh ba kam biang ka rukom pyniaid jong ki. Lah ruh ban kdew ba mynshuwa katei ka Hospital ba la pyniaid da ka KJP bad kaba la wanrah da ki Mishoneri ka dei ka Hospital kaba khring bha khamtam ia ki paidbah na nongkyndong hynrei ka jingmih ka huri hura hapoh katei ka hospital mynta ka la pyntieng pynsmiej ia ki nongpang ban rung hangtei.


Shillong, 31 Nailar: Ka Village Administration Bill (VAB), ka dei ka hok nongkynti jong ka tnat kam poh iing jong ka sorkar India bad ka Khasi District Council, ong U bah PN Syiem Chief Executive Member jong ka Council, haba iakren bad U Rupang mynta ka miet. Ka sorkar Jylla, kam don bynta ula ong shuh shuh. Haba kynthoh halor ka jingong jong u myntri rangbah, ba ka Council, ka dei ban jubab ia ki 12 tylli ki mat, kiba ka tnat kam poh iing jong ka sorkar India, ka kwah jingshai, ha shwa ba kan mynjur ia ka VAB, U Bah PN Syiem,u iathuh ba ka Council, ka la phah ia ka jingpynshai jongka, halor kitei ki mat mynta ka sngi sha ka Sorkar Jylla, tangba ula kren shai shuh shuh, ba mynta ka dei ka kamram jong ka Council bad ka tnat kam poh iing jong ka sorkar India, ba kan ia pynbeit halor katei ka ain jong ka VAB.


Shillong, 2 Nailur: Ka Meghalaya Commercial Truck Owners & Operators Association (MCTOOA) ka la ujor sha u chief Secretary ka jylla bad kumjuh ruh sha u Deputy Commissioner ka Ri-Bhoi district ba ka la don ka kynhun ki briew kiba la tip ha ka kyrteng jong ka Joint Action Committee Umbir-Umsaw Khwan Area ki la pynwit ia ka iaid ka ieng ki kali kynthup ki trok kiba iaid lyngba ka surok Umbir Umsaw Khwan. Ha katei ka jingthoh kaba la soi da u President jong katei ka seng u bah Augustine Shanpru, ka la kdew sha kitei ki bor bahalor ba katei ka surok ka dei kaba peit da ka tnad PWD ia ka bit ka biang jong ka bad ki la kyrpad ban pyllait ia ki na kitei ki jingeh bad ki jingshah leh be-ai .


Shillong, 4 Nailur: Uwei u khynnah samla uba la tip kyrteng kum u Jovian Kyndiah uba la siat iap ia la ka kmie ha ingsah jong ki ha Ooltewah, USA ha ka 6 tarik u bnai ba la dep,mynta u la ioh jamin . La shim ba katei ka jingsiat jong u ia ka kmie kam dei ka jingleh khnang, hynrei kaba shu jia aksiden. Ia katei ka kam kaba ia dei bad ka jingiap ka kmie jong u ym pat shym la pynngat kyndon namar ba ka jingtohkit ka dang iaid, hynrei la pynngat kyndon ia u halor ki saw tylli ki kes kiba ia dei bad ka jingialeh jong u ia ki SWAT ha ka por ba ki mut ban rung hapoh katei ka ing. Unongiasaid ai jong u u Attorney Bryan Hoss u la ong ba utei u samla u dang pynkhreh ban leit rah ia ka suloi sha ing jong ki bahaing jong u namarba ka la don ka jingshah prong tuh ha ka ing jong ki shuwa katei ka miet, hynrei katei ka suloi ka la bthei kynsan sha ka kmie jong u. Hadien katei u la ong ba utei u samla u la khyniu hbad um tip shuh kumno ban leh haduh ba u siat sha ki 4 ngut ki pulit kiba mut ban rung hapoh ka ing jong u bad katei ka jingsiat jong u ruh dei ka jingsiat kulmar. La pyllaiy jamin ia u ryngkat ka jingteh jamin kaba $800,000, la ong ba ha ka jingtian bishar ki la don kumba 40 ngut eiei kiba kyrshan ia utei u samla bad katei ka dei ka bym ju jia koit bad kitei ki 40 ngut ki kynthup ia ka kmie san jong u,u samla ka kmie jong u naba u kpa jong u u la iap la shisnem shiteng mynta, ki nonghikai jong ka Ooltewah High School, ka skul kaba u la pule.


Shillong, 5 Nailur: Ka seng Social Organisations of Meghalaya against Land Alienation, ha ka kyrwoh mynta ka sngi, ka sngew lyngngoh ba ka sorkar Meghalaya, ka kwah ban pyniaid shakhmat ia u number Aadhaar bad ban pyndep lut ha shwa U Nohprah 2017. Na ka liang jong ka seng SOMALA, ka pynsngew, la ka sorkar, ka la iakren ne em ia ka mat jong ka Sixth Schedule, namar ba ka jing pynrung kyrteng, ka dei ban iaid katba kum ki kyndon jong ka Sixth Schedule. Katei ka seng, ka kwah ruh ban sngewthuh ia ka jingmut jong ki seng sain pyrthei bapher, ha kaba iadei bad ka sobjek jong U Aadhaar, ong ka kyrwoh na U W Anthony, uba dei u nongialam jong ka SOMALA.


Shillong, 5 Nailur: Mynta ka sngi burom ia ki nonghikai, ka Red FM 93.5 ka la ai burom ia ka nonghikai na Green Hill Higher Secondary School Sohryngkham ka kong Luphina Kharumnuid . Ia kane ka khusnam, Most Loving and Rocking Teacher jong une u snem, ka Red FM ka la ai sha kane ka nonghikai da kaba jied katkum ka jingshim kyrteng ha ka Red FM Facebook bad da ka email. Naduh ba nga rung kum ka nonghikai nga la shim ia ki khynnah kum ki khun jong nga wat hapdeng ki jingtynjuh hynrei nga sngew kmen ban iohi ba ki khynnah ki la jop ha ka jingim jongki , la ong ka Kong Kharumnuid. Ka la pynpaw ia ka jingsngew kmen ban ioh pdiang ia ka khusnam bad kan ai mynsiem shuh shuh ba kan trei kham bha. Nga sngew kmen ban ioh pdiang ia ka khusnam bad kane kan ai mynsiem ia nga ban aiti lut na ka bynta ki khynnah skul , ka la ong. Shwa ia kane, u Bah Desmond Sun u Assistant Programming Head ka RED FM 93.5 u la ong ba ka jingthmu jong kane ka jingai khusnam ka long ban pynlong ia ki khynnah pule ban sngewthuh ia ka dor bad ban trei shitom bad ka jingaiti jong ki nonghikai ban ai ia ka jingstad ia ki. U la pynshlur ia ka Kong Kharumnuid kaba la hikai 29 snem ha ka sobjek Khasi ban pynioh 100 percent ia ka jingpass ki khynnah. Ha ka 29 snem, ka jinghikai jongka, ka la hikai ia ka dor ka akor ka burom ia ki khynnah bad bun ki khynnah ki la jop 100 percent ha ki eksamin u la ong.


Shillong, 05 Nailur: Ka sorkar NDA ba ialam da u Myntri Rang-bah Duh ka ri u Narendra Modi ka la pynkiew ia ka skhim shna iing ia kiba duk sha ka T. 1.20 lak na kaba mynshwa kaba long tang T. 75 hajar. Ia kane la pynbna da u BDO ka Jirang u Bah HK Thabah ha ka jingpynshai paidbah ia ki skhim sorkar ha shnong Center Village, New Jirang ha ka sngi Palei ba la dep. U BDO ula ong ba ia ka skim shna iing baduk la pynkiew sha ka T.1.20 lak na ka T.75 hajar hadien ba ka sorkar kmie ka la kylla kyrteng noh na ka IAY sha ka PMAY, ka Old Age Pension skim ia ki tymmen ba la 60 snem shaneng, ka Nationai Wodow and Disability skim ia kiba iap lok bad ba anna ba T.250 shi bnai, ka small farmer and marginal farmer ba T.40 hajar haduh T.50 hajar ia ki nongrep, ka National Family Benefit Scheme (NFBF) ia kiba khlad lok, ka Rashtriya Swasthya Bima Yojana (RSBY) na bynta kiba pang ba shitom, ka Swach Bharat Mision na bynta ban lehkhuid bad ka MGN REGS ka skim bylla ba 100 sngi kiba don job card bad kiwei kiwei. Ula ong kiwei pat ki skim MLA ba ka sorkar ka ai lyngba ki nongmihkhmat ban iarap ia ki paidbah ki long ka Special Rural Work Programe (SRWP) ba T.2,50,000 shi snem, ka Construction of Rural Road Programe (CRRP) ba T.5 lak shi snem, ka skhim MP ka Member of Parliament Local Area Development (MPLAD) na bynta ki kam pynroi ha ki shnong ki thaw bad kiwei kiwei. U Bah Thabah ula pynshai ruh ba ki paidbah ki lah ban ioh ia ka jingiarap na ka tnad Basin Livelyhood Programe na bynta ban ri sniang ri syiar, suih jain bad man u snem ka ophis jong ka block ka jied ia ki briew ban leit training ha ka kama ri jingri bad suh jain, katba ka Relief Scheme ka dei na bynta kito kiba shah pynjulor ia ki mar rep, ki jingri ne ki iing ki sem bad kiwei kiwei, ka jingmang pisa ia kane ka skim ka shong katkum ka jingjulor. Kumta ula kyntu ia ki paidbah bad ki dei ban pyntip mar mar sha ophis lada don kino kino ki jingjia shah pynjulor khnang ba ka ophis kan ioh ban jurip ha ka por ba biang bad lada slem palat kim ym lah shuh bad ki shem jingeh ban jurip. Ka Clean and Green Campaing ka dei kawei pat ka thong jong ka sorkar ban ai khusnam ia ki shnong ba lehkhuid bad ka shnong Iosohksang ka la ioh ia ka khusnam ba T.5 lak ha u snem ba ladep halor ka jinglah jongka ban lehkhuid, kumta ula kyntu ia ki shnong ban lehkhuid ba ka khusnam kan long T.10 lak ula ong. Ha kajuh ka por, ula kyntu ia ki kime ki kpa ba ki dei ban shimkhia ha ka ban kyrshan ia ki khun bad kim dei ban shu ap tang ia ki skim sorkar hynrei ki dei ban trei shitom kum ha ka rep ka riang, ka khaii pateng bad kiwei. Kham hashwa ka Kong B Syiem ka la ong, ka skim MGNREGS ka dei ka skim bylla ba 100 sngi ia ki longiing baduk, ka sorkar ka la pyntrei ia kane ka skim ban ai bylla ia ki longiing baduk ha ka por ba kim ioh bylla bad ka bai bylla ka la nangkiew katkum ka jingiaid ka por. Ki lah ban ioh jingiarap na ka live stock preject kum ki sem sniang, syiar, masi bad blang ban ri jingri Kiwei pat ki rangbah kiba la ai jingkren ki long u Pastor (Rev) F Sancley, Bah J Wahlang bad Bah OS Thangkhiew kiba la pynpaw kiba la pynpaw ka shnong ka dang donkam bun ki lad jingiarap na ka sorkar ban pynlong kum ka model Villge ia ka shnong Centre Village, kum ki lynti iaid kjat ki surok shnong bad kiwei kiwei. Ia ka jingialang la pyniaid da u Bah D Rani Sordar ka shnong Centre Village uba la sam ruh ia ki momemto ia u BDO bad ki ophisar ka block ha ka jingdonlang dkhot ka dorbar bad ki riew rangbah. Ha katei ka sngi ka shong ka la pynlong ruh ia ka jingpynkhuid shnong mynstep shwa ka jingialang bad la pynphuh pynphieng ia ka prokram da ki jingrwai ki khynnah bad ka iakop kyntip naduh ki khynnah, ki longkmie ki rangbah bad baroh ki paidbah kiba la wan sha katei ka jingialang. Ha kane ka sngi, u BDO u la ong ba ki paidbah ki dei ban leh ia u Aadhar Number, namar shen ka sorkar kan pyntreikam ban pyllait pisa ia ki skim da u Aadhaar number sha paidbah ne kito ki longiing kiba dei ban ioh jingiarap laong u Bah KH Thabah, BDO Jirang C&RD Block. Ula ong ba ka skim PMAY ban shna iing baduk ka donkam ia u Aadhaar number ban pyllait pisa bad lada ym don adhar number kim lah ban pyllait pisa. U Bah Thabah ula pynshai ba kim dei ban sngewthuh bakla ne tieng ia u adhar number, namar ba jingthmu ka sorkar ka long ban lait ki nongthok ne ki nongtuh, ha u adhar number ka don ja finger print ha ka smat card kaba kiwei kim lah ban leh thok ne shukor. Kumta ula kyntu ba ia ki paidbah ban shimkhia ban ai kyrteng ban ioh adhar number ba kin suk ban treikam ha kaba iadei ophis sorkar bad khamtam ban pyntrei ia ki skim ka sorkar.


Shillong, 23 Rymphang: Ka Pynursla Shillong Indica Tourist Taxi Owners and Drivers Association ka la pyntip paidbah ba ha ka 27 tarik mynta u bnai yn ym don Indica kaba kamai Pyn ursla-Shillong namar ba kan don ka jingialang paidbah jong katei ka seng. La kyrpad ia ki nongleit nongwan ba kin iaishah namar katei ka kam, la pyntip ruh sha ki dkhot jong katei ka Association ba ka jingialang kan long ha ka por 10 baje mynstep ha Pynrusla Neng-gate Dorbar Hall. Kane ka long katkum ka kyrwoh khubor na u bah E.Khongsar u President katei ka seng.


Shillong, 23 Rymphang: Ha ka 22 tarik ki pulit ka South West Khasi Hills ki la ioh bat ar tylli ki trok kit dewiong ki bym don Challan, la bat ia ki ha Jakrem kaba hap hapoh Mawkyrwat PS bad ki la kurup ruh ia kitei ki trok da kaba pynngat ha ka kyndon ai P.S. C/No. 4(2)16 u/s 188 IPC R/w Sec 181/192/192(a)/196 M.V Act . La ioh jingtip ba kitei ki dewiong ki dei kiba la thmu ban pynhap ha Mawngap hynrei hadien ba la wad jingtip bha ki pulit ki la ioh bat ia ka jaka pynhap dewiong ha ka ka shnong Lait pynter kaba don ha Mawngap Out Post.


Shillong, 23 Rymphang: Ka FKJGP Nong thymmai Circle ha ka jingpyllait khubor mynta ka sngi ka la pynpaw ia ka jingartatien halor ka rukom pyntreikam ia ka National Food Security Act, 20113 naba ka la ong ba bun ki trai jylla bad ki trai shnong ki jah kyrteng katba ki bar jylla pat ki mih kyrteng. Ka FKJGP ka la ong ba ha u snem ba la dep u 2015 ka la leit ban ia kynduh ia u Joint Director ka tnad Supply ban ia kren halor ka jingioh kad rashon ki ar ngut shilok na Rynjah kiba dei na ka jylla Tripura bad kitei ki briew ka la ong ba ki la don lypa ka kad rashon kaba na ka jylla Tripura. Ka FKJGP ka la ong ba ha katei ka jingiakren bad u joint Director u la kular ban shimkhia ia katei ka kam. Hynrei ka la ong ba hadien ba la mih khubor ha kine ki sngi shaphang ka jingthur mur ka jingsam kad rashon ,ka la pynartatien shuh shuh ia katei ka seng ioh ba lehse ki dang don pynban bun bah ki bar jylla kiba ioh ia katei ka bhah ha kane ka jylla kaba lah ban poi pynban sha u pud ba ki trai shnong kin duh ia ka bhah jong ki, katei ka seng ka la kyntu ia ki bor bahalor ban pynbeit kloi lan ia katei ka kynrum kynram.


Nongpoh, 24 Rymphang: Ki nongialam ka Seng samla Shnong bad ka Sport Club, ka shnong 20 Mer mynta ka sngi ki la kyntait war halor ka jingkynnoh ka Dorbar Shnong 20mer (Paham mawlein), pyrshah ia ki lai tylli ki seng bhalang ba ki la wan ban tuklar ia ka kam shnong kam thaw khlem da tip ka dorbar Shnong. Ki nongialam ka Seng Samla Shnong 20mer bad ka Sport Club, ki la pynshai paidbah halor kane ka jingkynnoh, ka dei hadien ba ka Dorbar shnong 20mer, ka la pynmih syndon ia ka jingkynnoh ha ki lad pathain khubor, da kaba kynnoh ba ki lai seng ba kynthup ia ka RBYF, HNYF bad FKJGP ki la wan ban tuklar wat ia ka kam shnong kam thaw da kaba iaid lait ia ki bor pyniaid shnong. Haba ia kren bad ki Nongthoh khubor, ki Nongialam ka Seng Samla Shnong bad Sport Club ka 20mer, ba kynthup ia u Bah Paul Wahlang bad u Bah Wollin Mawa, ki la pynshai sha ki paidbah, ba ka jingwan ki nongialam ka lai seng ha shnong kam dei satia ba ki tuklar ia ka kam shnong kam thaw, hynrei ka dei ba ki Samla ka Sport bad ka Seng Samla Shnong ki la khot bad ujor ia ki halor shibun ki jingeh ba ki paidbah ki ia kynduh ha shnong ha thaw. Ki la pynshai ruh da kaba ong, ba ka jingwan ki seng bhalang ha Shnong kam dei satia ba ki shu wan matlah, hynrei dei lyngba ka jingujor naduh ki seng samla, Sport Club bad ki paidbah halor ka jingplie noh ka NHAI ia ka khyrdop khrong khajna ha 20 Mer, hynrei katba ia ka jingeh ki paidbah ha Shnong ha thaw pat kam lah satia ban pynbiang. Na ka liang ka Seng Samla, bad Sport club ki la ujor ruh sha ki nongialam kitei ki lai seng, kaba dei halor ka nongrim ba ki pyrshah ia ka jingplie ka NHAI ia ka Toll Gate, namar ka sorkar haduh mynta kam pat lah ban siew lut ia ki bai lutksan jong ki jaka bad ki jingthung ba la shah ktah na ka jingshna ia katei ka toll plaza ha 20Mer bad kumjuh ruh hadien ba la plie ia ka toll plaza, ka NHAI kam lah ban shna wat ia ka surok iaid kjat ki paidbah ne ka surok jingkieng ban kam ia katei ka surok, kaba la buh jingma ia ki paidbah bad khamtam ki khynnah skul bay m don shuh ka jaka wat ban iaid paidbah, la ong kitei ki nongialam. Ki la ong ruh kum ka seng Samla bad Sport Club, ki pynpaw ia ka jingsngewkhia ba ka Dorbar shnong ka la shu kynnoh ba wan tuklar ki seng bhalang ia ka kam shnong kam thaw, hynrei ka jingwan jongki sha katei ka shnong ka long tang ban iarap lem ia ki jingeh bad ki jingduna ba kum ki paidbah ki donkam na ka sorkara bad NHAI, hadien ba ka la pyntreikam noh ia katei ka toll plaza, k aba dei ka khyrdop lum khajna. Kumta, ka Seng Samla bad Sport ka ai khublei kyrpang ia ki lai seng, namar ka jingwan jongki ban ia tynrong lem ia ka jingeh ki paidbah, ka la long ka jingkyrkhu bad ki kyrmen skhem ruh ba ki nongialam ki lai seng kin dang shimkhia na ka bynta ban pynioh lut ia baroh ki hok ba ki paidbah ki don kam bad ki jingduna kiba don ha ka shnong na ka jingwan katei ka toll plaza ba kynthup ia ka surok iaid kjat, ka surok jingkieng bad kumjuh ruh wat ha ka ioh kam ioh jam ki samla, kumba la kular da u Project Director ka NHAI bad ka DC ban pynurlong ia baroh ki mat dawa ki paidbah bad ki trai jaka, la byntap kitei ki nongialam ka Sport Club bad Seng Samla Shnong.


Shillong, 24 Rymphang: U Chief Executive Member ka KHADC u Bah Pynshngain N Syiem u la iaroh ia ka sorkar NDA ba ialam da ka BJP kaba la ai pisa kylluid ia ki lai tylli Autonomous District Council ha kane ka jylla. Kane ka jingiaroh u CEM ka KHADC ia ka sorkar pdeng, ka long mar khongphong ia ka jingkren jong u Myntri Rangbah ka jylla u Mukul Sangma uba la bein la khoh ia ka sorkar pdeng ha ka jingkren hynnin ka sngi bad ki nongthoh khubor. Haba kren mynta ka sngi u Bah Pynshngain u la pynpaw ia ka jingsngew nguh ia ka sorkar NDA kaba la mang pisa, haduh T.1000 klur kum ka special assistance grant ia ki 10 tylli ki Autonomous District Councils (ADCs) ha kane ka dong Mihngi ka India na ka bynta u snem 2015-2016. U Bah Pynshngain u la pynkynmaw ia ka jingialang bad u myntri khynnah kam pohiing ka ri u Kiren Rijiju halor ka jingpynlait noh ia ka jingbei pisa na ka 14 Finance Commission ia ki district concil. U la ong ba u la aiti ia ka shithi sha u myntri pla tyngka ka ri u Arun Jaitley bad la iakynduh ruh ia ki heh ka tnad kam pohiing kiba la pynpaw ba kim dei ban khuslai. Ngi la kren shai ha ka shithi ha u Arun Jaitley ba ngi la shah kyntait ban bei pisa na ka 14 Finance Commission, la ong u Bah Pynshngain. U la ong ba ka KHADC kan ioh pdiang T.133.12 klur, ka Garo Hills Autonomous District Council (GHADC) kan ioh T.100.71 klur bad ka Jaintia Hills Autonomous District Council (JHADC) kan ioh T.33.57 klur. U la ong ba ka North Cachar Hills Autonomous Council kan ioh T. 24.66 klur, Chakma Autonomous District Council T. 4.58 klur, Lai Autonomous District Council T. 4.64 klur, Mara Autonomous District Council T. 7.64 klur, Bodoland Territorial Council T. 421.02 klur, Karbi Anglong Autonomous Council T. 94.11 klur bad ka Tripura Tribal Areas Autonomous District Council T. 175.95 klur. Nga sngew kmen ban iohi ba ka sorkar NDA kaba la ai pisa ngi , la ong u Bah Pynshngain. U la ong ba kane ka dei ka jingiarap ba shisien kaba dei ka jingpynbeit na ka tnad pla tyngka ka ri namar ba ka tnad kam pohiing ka don ha ka jingpynkhreh ban pynkylla ia ka Sixth Schedule bad ka la don ka jingtyrwa ban pynhap ia ki District Council ha ka Article 280 khnang ba kin ioh pisa na ka 14 Finance Commission. Ngi kyrmen ba ka tnad pla tyngka ka ri kan bei pisa haduh ban gin pynhap ha ka Article 280 namar ba mynta ngi don ha ka Article 208 , u la ong. Ka paw shai ba ka sorkar NDA ka sngew khia ia ki district council ha kane ka dong mihngi , la ong u Bah Pynshngain.U la ong ba wat la ka pisa kan iaid lyngba ka sorkar jylla hynrei la kdew shai ba dei ban pynlait beit biang por sha ki district council.


Shillong, 24 Rymphang: Harud surok bah ha ka shnong Lyngkyr dem u don uwei u maw uba phylla uba jrong tang kumba shiphut tam, utei u maw u don ki jingthoh kiba phylla kiba la oh shrong bha na baroh ki liang na khmat na khlieh, nadiang,na ka mon bad na shadien ruh, ki dak kiba don ha utei u maw ki dei kiba ym pat don ba lah ban batai haduh mynta wat ki trai shnong na katei ka shnong ruh kim peiphang ka mut aiu katei ka jingthoh bad shano ka kdew. Utei u maw haba shu peit u dei uba la rim bha uba la pynieng naduh ka por hyndai. U Rupang u la leit ban peit ia utei u maw na baroh ki kynshrot kynshrot jong u,u dei uba maw uba la sieh pynieng ha ka khyndew bad na ki dak ba paw najrong la lah ban ithuh ba ki dang don jingthoh shapoh kiba la tap khyndew. Na khliehduh jong utei u maw ki don ki dak oh shnong kiba la shu sam thliew ne ki dot kumba lai ne saw tylli ki dot. Na khmat duh utei u maw (najrong duh) la pynker tawiar da ki dot samthliew bad hapdeng pat la don ka dur jong ka sim kaba la pyni bad ka thapniang-kham sharum ka don ka dur u masi kyrtong ryngkat lai tylli ki dot. Kham sharum shuh shuh la iohi ia ka jingthoh ba u dei u B (don kiwei pat kiba ym ithuh bha shuh ban pule) bad sha trai duh ki don ki jingthoh da u nombar suda haba peit pynieng na ka mon ki dei da u nombar 666 haba peit pat na ka diang ki dei ki nombar 999 . Sha ka mon jong utei u maw najrong duh la thoh da u nombar 2734 + nangta la oh shrong pat da ka dur jong u shynrang uba lyngkhuit ryngkat ki dot + , shatrai duh na ka liang ka mon la iohi ia ka dur jong ka kynthei kaba lyngkhuit bad ki bynta ba dang sah la tap noh ka khyndew. Na sha ka diang ki don lai tylli ki lain ba ladro pynieng naduh khlieh haduh kjat (kam don jingthoh eiei). Na shadien duh ki don ki jingthoh kiba la thoh 9+B+TOLL+ROAD nangta lai tylli ki dot pynieng bad 8. Aiu ki jingmut jong utei u maw bad shano ki kdew ym lah ban tip u Rupang u la pyrshang ban wad jingtip na ki rangbah jong katei ka shnong hynrei kim tip aiu ka kdew ka jingthoh. Don kiba lamut dur ba katei ka jingthoh lehse ka kdew shata ka ri ban synshar marwei uta u mrad khlaw 666 bad don ruh kiba la mutdur ba u nombar 2734 lehse un dei pynban uta u snem ban sdang katei ka jingsynshar u 666. ( sngewbha sa pule biang ha ki sngi kiba bud shaphang utei u maw bad mano ba la thoh ia kitei ki jingthoh).


Shillong, 25 Rymphang: Ka dorbar jong ka KHADC kan sdang lashai ka sngi ka 26 tarik u rymphang bad katei ka dorbar kan neh haduh hynriew sngi kata haduh ka 1 tarik u Lber,2016. Kumba long myn shuwa la iohi ba ka Dorbar ka KHADC ka ju shong shit bha naba ka liang pyrshah ruh ka ju don bun ngut ki dkhot, hynrei kumba long mynta katei ka Dorbar ka KHADC kan long kaba kynjah naba ki don tang ar ngut kiba don mynta ha ka liang pyrshah kata tang u bah Pyniaid Sing Syiem, MDC ka Sohryngkham bad ka kong Teilinia Thangkhiew MDC ka Mylliem konstitwensi, baroh ar ngut kitei ki dei ki MDC jong ka seng HSPDP. Katba baroh ki MDC kiba don ha KHADC mynta ki don ha ka liang synshar jong ka PDF.


Shillong, 25 Rymphang: U Myntri Rang bah ka jylla u Mukul Sangma u la khot iakren biang bad ki 12 sengbha lang kum ka KSU, FKJGP, HNYF bad kiwei ban pyniaid shakhmat ia ki kam ba la dep iamynjur kham mynshwa ban pyntreikam ia ki kyndon ban tehlakam ia ka jing wan rung ki mynder sha kane ka jylla. Ka jingiakynduh kan long janmiet ha Secretariat, kaban la kular hi da u Myntri Rangbah kham mynshwa, ban khot jingialang biang shwa ban sdang ka dorbar mang tyngka. La sngewthuh ba ka sorkar ka la pynkhreh ban pynkylla ia ki kyndon jong ka ain shong iing wai, khaii Benami kiba la dawa da ki sengbhalang naduh kham mynshwa. Hadien kane, kan sa don ruh ka jingialang jong ka kynhun myntri, kaban shim ia ki rai ba kongsan kiba lah ban pdiang na kane ka jingialang.